Številka: 90000-9/2023-45

Datum: 26. 6. 2023

**MAGNETOGRAMSKI ZAPIS PO ZVOČNEM POSNETKU 6. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 26. junija 2023 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

**GOSPOD ZORAN JANKOVIĆ**

Dober dan želim. Spoštovane svetnice, svetniki. Pričenjamo 6. sejo Mestnega sveta MOL. Navzočih je 33 svetnic in svetnikov. Odsotnost so opravičili Jožef Horvat, Jasminka Dedić, Kostja Židan, Marta Bon, Marko Maver. Smo sklepčni. Mestni svet lahko prične z delom. Prijazno prosim, da izklopite mobilne telefone, da se ne moti delo mestnega sveta. Prehajamo na predlog dnevnega reda 6. seje mestnega sveta Mestne občine Ljubljana, ki ste ga prejeli s sklicem seje. Obveščam vas, da na podlagi mnenja Odbora za urejanje prostora s predlaganega dnevnega reda 6. seje umikam 18. točko z naslovom Predlog Sklepa o lokacijski preveritvi za del območja Občinskega podrobnega prostorskega načrta za dele območij urejanja BS 6/4-1 Gmajna, BR 6/1 Stare Črnuče in BP 6/3 Opekarna Črnuče. O tej točki ne bomo glasovali, ker jo pač umikam. In še to povem, to delam zato, ker je odbor napovedal, napisal, da točko ne umika, ampak samo prestavljamo na naslednjo sejo, ko bomo pojasnili vse to, kar je potrebno. Potem drugo, prejeli ste tudi po sklicu seje predlog gospe Jasminke Dedić za umik predlagane 9. točke z naslovom Predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana s predlogom za hitri postopek in pa tudi predlog Svetniškega kluba Liste Zorana Jankovića za umik predlagane 19. točko z naslovom Predlog spremembe Poslovnika Mestnega sveta Mestne občine Ljubljana - sprememba 106. člena Poslovnika Mestnega sveta Mestne občine Ljubljana, uradno prečiščeno besedilo s predlogom za hitri postopek ter 20. točke z naslovom Diskriminacija predstavnika Katoliške cerkve na slavnostni seji mestnega sveta dne 9. 5. 2023 ter sprejem pravila o določitvi sedežnega reda za predstavnike največjih verskih skupnosti na slavnostnih sejah mestnega sveta in drugih prireditvah Mestne občine Ljubljana. Odpiram razpravo o dnevnem redu. Gospod Primc, izvolite.

**GOSPOD ALEŠ PRIMC**

Jaz moram reči, da sem zelo nezadovoljen, da Lista Zorana Jankovića ponovno opoziciji onemogoča, da bi na sejah mestnega sveta debatirali o temah, ki so pomembne tudi za opozicijo. Moram pa povedati, da sta obrazložitvi obeh predlogov za umik neresnični. Če se najprej dotaknem predloga za umik točke dnevnega reda glede diskriminacije predstavnika Katoliške cerkve moram reči, da je v celoti celo lažna, ker predstavnik Katoliške cerkve se je opravičil, se pravi, tajnik nadškofa Zoreta se je opravičil in je napovedal, da ga ne bo. In škof Jamnik je potrdil svojo udeležbo. Tako, da najmanj kar bi od protokola pričakoval je, da bi pač govoril resnico. Druga stvar je pa v zvezi z--

-------------------------------------------------------zvok, ki napove potek časa namenjenega razpravi

**GOSPOD ZORAN JANKOVIĆ**

Hvala lepa. Gospa Sojar, izvolite.

**GOSPA MOJCA SOJAR**

Hvala lepa za besedo. Dober dan. Moram reči, oziroma želim povedat, da bom glasovala proti umiku točke, devete točke, ki govori o koncesijah, ker smo v stranki NSi za to in podpiramo vse možne rešitve in vse deležnike, ki izboljšujejo možnost dostopa do zdravstvenih storitev in koncesija je pač tudi ena izmed njih. Hvala.

**GOSPOD ZORAN JANKOVIĆ**

Hvala lepa. Gospod Čerin.

**GOSPOD ALEŠ ČERIN**

Obrazložitev k umiku 19. in 20. točke. Igor Pirkovič, vzhajajoča zvezda nacionalne televizije je pred nekaj meseci o največjem kohezijskem infrastrukturnem projektu v Sloveniji v svoji objektivnosti vprašal predlagatelja 19. in 20. točke - poslušajte zakaj se pa vi zdaj vtikate toliko v tole, kje ste bili pa leta nazaj, ko se je ta zadeva začela? In seveda on ni imel kaj pametnega za odgovoriti. Tako kot nima kaj pametnega za povedat pri 3. zapored uvrstitvi 106. člena na sejo Mestnega sveta, o kateri je bila že razprava, je bilo že odločeno, in drugič ob protokolarnem dnevnem redu, ki je stvar protokola, ne pa mestnega sveta. To je zloraba demokracije. Hvala lepa.

**GOSPOD ZORAN JANKOVIĆ**

Hvala lepa. Zaključujem z razpravo o dnevnem redu. Prosim? Ne, nekaj ste hoteli, gospod Primc? Ne morete. Namesto, da tam zunaj, bi se naučili kaj pravi pravilnik o delovanju. Najprej ugotavljam navzočnost po celotni točki dnevnega reda. Rezultat navzočnosti: 32.

**Glasovanje najprej poteka O PREDLOGU gospe Dedić za spremembo dnevnega reda, ki predlagam, da jo ne sprejmemo. Predlog pravi: Mestni svet MOL sprejme predlog, da se predlagana 9. točka z naslovom Predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana s predlogom za hitri postopek umakne z dnevnega reda 6. seje mestnega sveta.**

Prosim za vaš glas.

**5 ZA,**

**26 PROTI.**

Ni sprejeto.

**Potem prehajamo na glasovanje o PREDLOGU Svetniškega kluba Liste Zorana Jankovića za spremembo dnevnega reda, ki pravi: Mestni svet Mestne občine Ljubljana sprejme predlog, da se predlagana 19. točka z naslovom Predlog spremembe Poslovnika Mestnega sveta Mestne občine Ljubljana - sprememba 106. člena Poslovnika Mestnega sveta Mestne občine Ljubljana, uradno prečiščeno besedilo s predlogom za hitri postopek umakne z dnevnega reda 6. seje Mestnega sveta.** **Predlagam, da to potrdimo.**

Prosim za vaš glas.

**27 ZA,**

**7 PROTI.**

Lepa hvala.

**In glasujemo še o drugem PREDLOGU LZJ, ki pravi: Mestni svet MOL sprejme predlog, da se predlagana 20. točka z naslovom Diskriminacija predstavnika Katoliške cerkve na slavnostni seji mestnega sveta dne 9. 5. 2023 ter sprejem pravila o določitvi sedežnega reda za predstavnike največjih verskih skupnosti na slavnostnih sejah mestnega sveta in drugih prireditvah Mestne občine Ljubljana umakne z dnevnega reda 6. seje Mestnega sveta. Predlagam, da se ta točka tudi, da se ta predlog sprejme.**

**25 ZA,**

**2 PROTI.**

Sprejeto. Hvala lepa.

**Sedaj glasujemo o DNEVNEM REDU današnje seje: Mestni svet Mestne občine Ljubljana sprejme Predlog dnevnega reda 6. seje mestnega sveta skupaj z izglasovanimi točkami.**

Prosim za vaš glas.

**24 ZA,**

**5 PROTI.**

Sprejeto.

Gremo na zapisnik prejšnje seje.

**AD 1. POTRDITEV ZAPISNIKA 5. SEJE MESTNEGA SVETA MESTNE OBČINE LJUBLJANA**

Razprava o zapisniku 5. seje. 5. seje, izvolite, gospod Primc.

**GOSPOD ALEŠ PRIMC**

Jaz moram reči da, jaz sem zgrožen. Kako se lahko zapiše sklep, ki naj bi ga jaz predlagal? Mestni svet uredi, da se slika izboljša tako, da bodo na sliki vsi vidni. Poglejte si magnetogram, pa boste videli, a sem jaz tak sklep res predlagal. In piše, da sem jaz predlagal ta sklep. Jaz takega sklepa nisem predlagal. Zato predlagam, da se zapisnik popravi tako, da se navede moj dejanski predlog sklepa, ki je bil - kvaliteta slike prenosov in posnetkov sej mestnega sveta naj se izboljša tako, da bodo ljudje lahko to gledali v skladu s sodobno tehnologijo. To je bil sklep, ki sem ga jaz predlagal in to je razvidno iz magnetograma. Vi pa napišete, da sem jaz rekel, mestni svet uredi, da se slika izboljša tako, da bodo na sliki vsi vidni. Se pravi, ugotovi naj se, da jaz takega sklepa nisem predlagal in da sem zahteval, in to še vedno zahtevam, da se slika izboljša tako, da ljudje po 10 minutah gledanja ne bodo dobili migrene, ker točno tako je. Slika je take kvalitete kot najslabšega televizorja pred 40 leti. To je nedopustno in Mestna občina Ljubljana, sem šel preveriti ima najslabšo kvaliteto sliko prenosov sej od vseh občin v Sloveniji, se pravi, najmanjša občina v Sloveniji ima boljšo kvaliteto prenosa slike. Hvala lepa. Sramota.

**GOSPOD ZORAN JANKOVIĆ**

Ostala bo ta kvaliteta slike, ker ne bomo zapravljali denar, da se nekdo promovira sam, saj ste zunaj tam, pa vas bodo posneli tako, da ugotavljam navzočnost po tej točki. Rezultat navzočnosti: 38.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 5. seje Mestnega sveta Mestne občine Ljubljana z dne 29. maja 2023.**

Prosim za vaš glas.

**31 ZA,**

**1 PROTI.**

Sprejeto, hvala lepa.

**GOSPOD ALEŠ PRIMC**

Proceduralno. Glejte, o mojem sklepu se ni glasovalo.

Tudi ne bomo. O sklepu, ki ga niste predlagali, niste dali proceduralno prej, ste samo imeli pripombe na zapisnik in, ker niste rekli proceduralno, se ne bo o njemu glasovalo. Zelo jasno. Še enkrat svetujem pravilnik brati, mogoče kar na megafonu, pa se bomo vsi naučili.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo ste prejeli. Pisno vprašanje z zahtevo za ustno predstavitev je poslala ga. Tina Bregant glede izobraževanja prvošolcev v prostorih Tehnološkega parka. Vprašanja in pobude so poslali Svetniški klub Levica glede parkirišč v MOL, g. Primc glede evidence večstanovanjskih stavb z dvigali, Svetniški klub SDS glede prometne varnosti na območju Brda, za ureditev stanja v zvezi z izvajanjem metadonske dejavnosti v ZD Ljubljana, Metelkova, ga. Katja Damij glede odbora za digitalizacijo, ga. Dedić glede dostopa do Urbinfo2010 in poplavne varnosti na cestnem prepustu iz Malega grabna do Barja, ga. Petra Blajhribar Kubo glede kavcijskega sistema JZ Šport Ljubljana, ga. Tina Bregant glede tehnične ustreznosti kanala C0 in ga. Sojar glede križišča na Šestovi ulici. Prejeli ste tudi odgovore na vprašanja s 5. seje. Ustno predstavitev dajem gospe Bregant, 3 minute, izvolite.

**GOSPA DR. TINA BREGANT**

Najlepša hvala.

**GOSPOD ZORAN JANKOVIĆ**

Samo v mikrofon, lepo prosim. Se ne sliši res, če niste zraven.

**GOSPA DR. TINA BREGANT**

Hvala. Ustava določa, da so v Sloveniji vsakomur zagotovljene enake človekove pravice in temeljne svoboščine. Pojavlja pa se vprašanje, če bodo te ustavne pravice deležni tudi vsi ljubljanski prvošolci. Po zanesljivih informacijah naj bi bila dva od petih razredov prvošolcev osnovne šole Vrhovci premeščena v prostore poslovnega parka oziroma tehnološkega parka. Ker otroci sodijo v šolo in ne tehnološki park in ker je šola tudi prostor medvrstniškega druženja, so ti prvošolci lahko avtomatsko oropani ustavnih pravic, saj bi bili s to prerazporeditvijo neprimerno segregirani od svojih vrstnikov. Celotno odločitev, da se prvošolce predstavi v prostore tehnološkega parka naj bi bila celo sprejeta brez usklajevanja z družinami in starši v okolišu. To se vsekakor da popraviti s pogovori in iskanjem rešitev, ki temeljijo na dialogu. Zaskrbljujoče pa je, če se bo problematika prostorov za šolanje, četudi le začasno reševala na plečih otrok prvošolcev, ki so najbolj ranljivi s selitvami v razno razne neprimerne prostore za šolanje, ob čemer ne smemo spregledati gradnje številnih stanovanjskih sosesk. Kot, da je v Ljubljani prostor zgolj za draga stanovanja, ne pa za otroke šolarje. Da so starši upravičeno zaskrbljeni sprašujejo, kateri otroci bodo izžrebani za segregacijo in neustrezne pogoje, to ni prav in do tega ne sme priti. Če je v Ljubljani prostor za nadstandardna stanovanja, mora biti tudi prostor za šole in vrtce. Zato postavljamo vprašanje ali MOL aktivno sodeluje pri rešitvi izpostavljene problematike, ki neprimerno segregira in potencialno krati temeljne človekove pravice otrok? In kako MOL sodeluje pri reševanju problema? Kakšno strategijo postavlja MOL za reševanje teh izzivov v prihodnje zaradi gradnje novih stanovanjskih območij na področju šol, ki niso zmožne sprejeti dodatnih kapacitet otrok? In ali lahko v glavnem mesto Slovenije starši pričakujejo, da bodo njihovi otroci v prihodnje obiskovali pouk osnovne šole v obstranskih ali poslovnih prostorih in izven primernih prostorov izobraževanja? Za ustni odgovor se vam že vnaprej zahvaljujem. Hvala.

**GOSPOD ZORAN JANKOVIĆ**

Gospod Koritnik, odgovor prosim.

**GOSPOD BOŠTJAN KORITNIK**

Hvala. Torej v Ljubljani so vsi deležni enakih pravic in temeljnih svoboščin. Pouk na nadomestnih lokacijah ne pomeni kratenja njihovih pravic in svoboščin, ker sicer ne bi mogli nikoli prenoviti nobene šole. Ker, ne boste verjeli, to je morda za koga šok, pouk v primeru celostnih prenov poteka ravno na nadomestnih lokacijah. Leta 2019 smo prenavljali 9 šol hkrati, to je pomenilo 2000 učencev, ki smo jih vozili od BTC-ja do osnovne šole Alojzija Šuštarja, torej 2000 njih pa ni bilo takih očitkov. Pa da ne bo pomote, šole vodijo ravnatelji, vedno so jih in dokler bo, upajmo, da še zelo dolgo župan Zoran Janković jih bodo vodili ravnatelji, ne starši, ne mestna občina. In treba je brati vse medije, sestanek staršev smo imeli, župan osebno, kriteriji so bili jasni in ne diskriminatorni, kdor živi bližje. So pa nekateri, ki bi si želel izbiro po barvi las, pa mogoče še po kakšni drugi lastnosti pač glede na to katero barvo las ima njihov otrok. Pojavljal se je tudi argument dvojezičnosti, morda spet šok, taki otroci so v posameznem razredu trije. In moram reči, da me je prav sram, da smo bili prisiljeni to šteti. Hvala.

**GOSPOD ZORAN JANKOVIĆ**

Gremo na 4. točko. A sem imel še minuto? Gospa Bregant, vi kot mestna svetnica imate pravico po vsakem vprašanju, ampak vaše znanje o Ljubljani se soočate s tem kar preberete, ko vas pokličejo, jaz sem govoril s predstavniki staršev in moram priznati, da ta dopis, ki je prišel, ki sem ga bral diši po rahlem rasizmu. In ravnateljica, ki je 19 let ravnateljica, ki tudi ima poklic specialne pedagogike je zelo jasno pojasnila. In to, da nekdo se pritožuje češ, kdo bo skupaj sedel v razredu, pa še začeli niso, ubogi te otroci. Pa niso otroci krivi, so starši krivi. Sem vprašal, kaj jih moti? Ja naši otroci ne bodo želeli na igrišče. Ni res. Šola je dala dve možnosti. Po vseh drugih kriterijih je tudi ta pristop, da lahko pridejo peš, s copati iz stanovanja do šole, do tehnološkega parka, kjer imamo zraven še vrtec, pa vrtec je zelo hvaljen.

---------------------------------------------------------zvok, ki napove potek časa namenjenega razpravi

**GOSPOD ZORAN JANKOVIĆ**

Hvala lepa.

**AD 3. POROČILO ŽUPANA**

Poročilo župana o aktivnosti 29. maj – 26. junij. Imate gor napisano. Ampak tisto, kar se mi zdi zelo pomembno. **31. maja smo v Zdravstvenem domu Ljubljana v enoti Polje odprli še četrto ambulanto za neopredeljene zavarovane osebe. Zdaj skupaj deluje že 10 ambulant za neopredeljene, naštete so kje, v** ambulantah se je doslej opredelilo že več kot 6.000 ljudi. **Intenzivno zaposlujemo nove zdravnike in pazite zdaj to, letos se jih je v ZD Ljubljana zaposlilo že 23, od tega 12 specialistov. Tako, da jaz direktorici in vodstvu čestitam. Odšla je pa samo ena zdravnica družinske medicine zaradi zakonskih razlogov in je tudi danes pisala ministru, da bi se v njenem primeru za leto in pol dovolila izjema. 31. maja smo ob svetovnem dnevu brez tobaka osveščali o** programih pomoči za opuščanje kajenja. **Konec maja je Ljubljana prejela prestižni naziv Najboljše evropsko mesto za krajše oddihe, ki ga podeljuje organizacija European Best Destinations. In pazite še to, 2. junija smo na Malti, v** konkurenci **več kot 230 sodelujočih mest** iz 42 držav, osvojili **4 mednarodne nagrade**, s katerimi nagrajujejo **mesta, ki z izvedenimi ukrepi in projekti pomembno prispevajo k višji kakovosti življenja.** **Prvo nagrado** je prejel projekt **Trajnostna revitalizacija Ljubljane po meri ljudi: širitev in nadgradnja osrednjega območja za pešce proti vzhodu, govorimo o Petkovškovem nabrežju, 3 bronaste nagrade** pa so osvojili Zavod za oskrbo na domu Ljubljana s projektom **Urbano vrtičkanje z babico in dedkom ter** MOL s Četrtnim centrom Golovec in MGLC s projektom **Stara celina. V finale brez medalje** se je uvrstil še projekt Kinodvora **Filmska srečanja ob kavi. 1. junija smo obeležili 70 let vrtca Šentvid ter odprli v celoti prenovljeno šolsko igrišče Osnovne šole Vrhovci**. 7. junija smo obeležili 40 let OŠ Martina Krpana. **1. junija smo v Občini Log-Dragomer prisostvovali pri otvoritvi novega** projekta čistilne naprave in kanalizacije. **3. junija je bila** prijateljska košarkarska tekma za socialno ogrožene otroke, približno 1000 ljudi v okviru Vrtca Galjevica in OŠ Oskarja Kovačiča. O**beležili smo svetovni dan Art Nouveauja. Odprli smo** razstavo ob 160. obletnici Športnega društva Narodni dom Ljubljana. Sodelovali **smo na Ljubljanskem gradu, na Delovni** poslovni konferenci o mobilnosti. **7. junija v Cankarjevem domu** interaktivna delavnica o trajnostnem življenjskem slogu ob zagonu aplikacije PSL, **ki bo uporabnikom pomagala zaživeti bolj trajnostno**. N**a Kongresnem trgu že 15. festival Junij v Ljubljani, več kot 40 brezplačnih dogodkov. 8. junija je na Kongresnem trgu potekal sprejem za odličnjake, 9 let odlični, bilo jih je samo 1042. Čestitam vsem. 8. junija smo se v Lutkovnem gledališču** udeležili podelitve priznanj Moj zdravnik. **9. junija smo odprli** prenovljeno Leskoškovo cesto in nadvoz. **9. junija je na Kongresnem trgu potekala** promocija doktoric in doktorjev znanosti Univerze v Ljubljani. **10. junij** 55 let Varstveno delovnega centra Tončke Hočevar. **10. in 11. junija 42. Maraton Franja BTC City. Podelili smo Župančičeve nagrade. Župančičevo nagrado za življenjsko delo je prejel dr. Ranko Novak, nagrade za dveletno ustvarjanje pa so prejeli Ajda Smrekar, Urška Djukić in Dušan Šarotar. O**dprli smo novo stanovanjsko sosesko Rakova jelša s 156 stanovanji. Hvala tistim, ki ste bili na tej otvoriti. Bilo je zelo zanimivo. Odprli smo **Naj API vrtec** Otona Župančiča in Vrtec Galjevica**, proglasili. Od 15. do 18. junija je v Kajakaškem centru Tacen svetovni pokal v slalomu na divjih vodah. Evropsko prvenstvo v košarki za ženske, žal brez nas v finalu. In pa 17. junija Poletna muzejska noč. Pionirski dom je organiziral pesniški sprehod po Ljubljani**. Udeležili smo se dobrodelnega dogodka, združenja gluhoslepih Slovenije DLAN skupaj s predsednikom vlade. 17. junija je potekala Parada ponosa. **Obsojam vse nasilne poskuse, ki so se zgodili. 19. junija smo na Kongresnem trgu pozdravili kolesarja Primoža Rogliča.** 20. junija v Severnem parku nova otvoritev Rastoče knjige. **20. let Hostla Celica smo pozdravili in še vedno ima ekstremno veljavo v svetu, večjo kot jo je imel in dosegamo rezultate iz leta 2019. Se pravi, število nočitev je večje kot je bilo leta 2019. Potekala je** mednarodna konferenca našega LUR-a. In pa razpisali smo **Naj blok in zdaj po novem tudi drevored leta. In začel se je 71. Festival Ljubljana. Izjemni uvodni dogodki. Tako, da naj samo vreme potraja. Bili smo na m**ednarodnem sodelovanju, **8. in 9. junija v Stockholmu,** v Parizu in pa Urbani vrh v Bruslju, generalna skupščina EUROCITIES. Gostili smo katalonsko ministrico za zunanje zadeve in Evropsko unijo, solastnika in bivšega generalnega direktorja podjetja STRABAG, veleposlanico Grčije, županjo Sofije s podžupanjamain s tem tudi zaključujem to poročilo. Hvala lepa.

Gremo na kadrovske zadeve.

**AD 4. KADROVSKE ZADEVE**

Gradivo ste prejeli. Prosim gospoda Čerina, za uvodno obrazložitev sklepov.

**GOSPOD ALEŠ ČERIN**

Hvala za besedo gospod župan. Cenjene kolegice in cenjeni kolegi. Tokrat komisija ni imela težkega dela. Predlaga vam 1 sklep in 4 mnenja, vsi štirje akti so bili sprejeti z aklamacijo. Hvala lepa.

**GOSPOD ZORAN JANKOVIĆ**

Hvala lepa. Gremo na prvi predlog Sklepa o prenehanju mandata in imenovanju nadomestnega predstavnika MOL v Svet Osnovne šole narodnega heroja Maksa Pečarja. Razprava, prosim. Ni razprave. Ugotavljam navzočnost po celotni točki. 27.

**Glasujemo O PREDLOGU SKLEPA: Darinki Kovačič preneha mandat članice Sveta Osnovne šole narodnega heroja Maksa Pečarja. V Svet Osnovne šole narodnega heroja Maksa Pečarja se za predstavnika MOL imenuje Robert Čehić. Mandat imenovanega je vezan na mandat Sveta šole.**

Prosim za vaš glas.

**30 ZA,**

**0 PROTI.**

Gremo na drugi predlog Mnenja h kandidaturi za ravnateljico Osnovne šole Franc Rozman Stane. Razprava? Ni razprave.

**Glasujemo O PREDLOGU SKLEPA: Tanji Hrkač se da pozitivno mnenje h kandidaturi za ravnateljico osnovne šole Franc Rozman Stane.**

**33 ZA,**

**0 PROTI.**

Želim srečno delo. Imeli smo odličnega ravnatelja.

Tretji predlog Mnenja h kandidaturi za ravnateljico Osnovne šole Prežihovega Voranca. Razprava? Ni razprave.

**Glasujemo O PREDLOGU SKLEPA: Andreji Troppan se da pozitivno mnenje h kandidaturi za ravnateljico Osnovne šole Prežihovega Voranca.**

Prosim za vaš glas.

**36 ZA,**

**0 PROTI.**

Tudi to je nova ravnateljica. Predhodnik je bil odličen. Njej želim enako dobro delo.

Gremo na zadnji predlog h kandidaturi za ravnateljico Višje strokovne šole, Šolski center Ljubljana. Razprava prosim. Ni razprave.

**Glasujemo O PREDLOGU SKLEPA: Heleni Mladenovič Jerman se da pozitivno mnenje h kandidaturi za ravnateljico Višje strokovne šole, Šolski center Ljubljana.**

**36 ZA,**

**0 PROTI.**

Sprejeto. Hvala lepa.

Gremo na 5. točko.

**AD 5. A) PREDLOG ODLOKA O REBALANSU PRORAČUNA MESTNE OBČINE LJUBLJANA ZA LETO 2023**

**B) PREDLOG SKLEPA O SPREMEMBAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2023**

**C) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2023**

**D) PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNE POGODBE ZA NEPREMIČNINE PARC. ŠT. 1563/14, 1563/15, 1563/18, 1556/54, 1556/21, 1556/48, 1556/51, 1556/23, 1556/55, 1556/56, 1556/58, 1556/60, VSE K. O. 2706 ZELENA JAMA**

Najprej prehajamo na obravnavo točke A).

**A) PREDLOG ODLOKA O REBALANSU PRORAČUNA MESTNE OBČINE LJUBLJANA ZA LETO 2023**

Gradivo ste prejeli, prejeli ste tudi poročila naslednjih odborov: Odbora za lokalno samoupravo, za varstvo okolja, za zaščito, za predšolsko vzgojo in izobraževanje, za zdravje in socialno varstvo, za gospodarske javne službe in promet, za gospodarske dejavnosti, turizem in kmetijstvo, za stanovanjsko politiko, kulturo in raziskovalno dejavnost, za šport in pa pristojnega Odbora za finance. Predlog odloka o rebalansu je kot zainteresirano delovno telo obravnaval tudi Odbor za ravnanje z nepremičninami, vendar po roku, določenem za posredovanje poročila, zato ga mestni svet ni sprejel. Prosim go. Bistan, vodjo oddelka za uvodno obrazložitev.

**GOSPA SAŠA BISTAN**

Hvala za besedo. Spoštovane svetnice in svetniki. Spoštovani župan, podžupanja in podžupani, sodelavci. Rebalans za leto 2023 je planiran v višini 555 mio in je višji od sprejetega proračuna za 69,4 milijone. Tako so prihodki predvideni v višini 532 mio, odhodki pa v višini 535 mio. Pri dohodnini smo upoštevali povprečnino 700 EUR. To je 171 mio oziroma 12,5 mio EUR več. Po Zakonu o glavnem mestu Republike Slovenije je načrtovan prihodek v višini 17 mio oziroma 1,6  mio več. Nadomestilo za uporabo stavbnega zemljišča je načrtovano v višini skoraj 74 mio oziroma za 9,6 mio več kot v sprejetem proračunu zaradi usklajevanja z inflacijo. Prihodki od premoženja so predvideni v višini 35,6  mio. Komunalni prispevki investitorjev je načrtovan enako višini 82,5 mio. Trenutno beležimo realizacijo višini 27 mio. Prejete donacije so načrtovane v višini 18.780 EUR. Prihodki od države so predvideni v predlogu rebalansa v višini 19,5 mio oziroma za 5 mio več kot v sprejetem proračunu. Prihodki iz Evropske unije pa v višini 34,7 mio. Tu je načrtovana tudi pridobitev 10 mio od Eko sklada za nakup novih avtobusov. Kapitalski transfer javnemu stanovanjskemu skladu je planiran v enaki višini 3,5 mio. Tudi zadolževanje je nespremenjeno, do 20 mio je planirano, odplačilo dolga pa je načrtovano v višini 16 mio. Stanje zadolženosti na dan 31. 3. 2023 je bilo 106,6 mio EUR. Glavni razlog za predlagani rebalans je uskladitev financiranja projektov glede na dinamiko izgradnje, vključitev novih projektov v proračun in upoštevanje višjih stroškov za plače in ostalo. Največje povečanje v rebalansu je razvidno pri proračunskem uporabniku Oddelek za gospodarske dejavnosti promet za 35,3 milijone in pri proračunskem uporabniku Oddelek za predšolsko vzgojo izobraževanje za 16 mio. Na novo so vključeni naslednji projekti: Rekonstrukcija Tbilisijske ceste, EU projekt Up Scale, Izgradnja kolesarske steze ob Cvetkovi ulici in nove cestne povezave do Jurčkove ceste. Ureditev Avšičeve ulice, prenova vodovodnega sistema Javor, Žagarski vrh in Tuji Grm, sodelovanje Mestne občine Ljubljana v projektu Crocodile, to je vzpostavitev inteligentnih prometnih sistemov mestnega prometnega omrežja. Različna komunalna opremljanja stavbnih zemljišč, celovita prenova objekta Zgornje Gorje, prenova avditorija Španski borci in gledališča Pod figo, ureditev podhoda pod Kržičevo, celovita prenova centralne kuhinje Vrtec Jelka, enota Jelka. Svetovalni center Gotska, rušitev in izgradnja novega objekta. Nadaljevanje projekta Eol 5, izgradnja nogometne atletske tribune Kodeljevo z objekti za spremljajoče dejavnosti, izgradnja kolesarskega centra Tomačevo, različne obnove na Ljubljanskem gradu, obnova Valvazorjevega spomenika in še mnogi drugi. Hvala.

**GOSPOD ZORAN JANKOVIĆ**

Hvala lepa za jedrnato predstavitev. Prosim gospo Lozej za stališče Odbora za finance.

**GOSPA MAG. MOJCA LOZEJ**

Lepo pozdravljeni. Hvala lepa za besedo. Odbor za finance podpira sprejem predloga Odloka o rebalansu proračuna Mestne občine Ljubljana za leto 2023. Hvala.

**GOSPOD ZORAN JANKOVIĆ**

Hvala lepa. Za leto 2023? Sem prav slišal? Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lepo pozdravljeni vsi. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Jaz bi se zahvalil vsem, Saša pripravljavcem rebalansa, kajti očitno ste dobro pripravili, vse zajeli, kajti ni nobenega amandmaja bilo na rebalans. Izvolite, razprava je odprta. Gospa Sever, izvolite.

**GOSPA KSENIJA SEVER**

Spoštovani gospod župan, podžupanja, podžupani, svetniki in vsi navzoči. Lepo pozdravljeni. Hvala za besedo. Ko sem pogledala ta rebalans, sem rekla vau, več kot pol milijarde, to pa je denar 532 mio EUR velik proračun. Osnutek tega proračuna je bil 416 mio EUR, nato zadnji odlog 463 mio EUR. Torej povečanje od 1. za 116 mio EUR ali od zadnjega rebalansa za 69 mio EUR. Malo sem pogledal povečanje prihodkov. Primerjala bom od osnutka dalje, ker so se določene postavke prihodkov zakonsko povišale. Tako so prihodki dohodnine za 18 mio EUR večji, največ na račun povprečnine, davki na premoženje 14 mio, največ pa seveda transferni prihodki, tukaj kar za 34,5 mio EUR. Pri tako povečanem, velikem proračunu, pa bi si Ljubljančani želeli predvsem investiciji na področju infrastrukture, graditvi in hitrejši prenovitvi zdravstvenih domov, enakomeren razvoj vseh 17 četrtnih skupnosti in, da bi že načrtovani projekti bili realizirani v krajšem času. Tako pa vidimo, da od umestitve v NRP traja tudi 10 let do realizacije. Odhodki se povečujejo na ravni višjih osebnih dohodkov, kar je zakonsko določilo in je tudi prav. Prav tako se povečujejo izdatki četrtnih skupnosti na račun povečanja sejnin za 142.000 EUR. Le pri političnem sistemu, dejavnost mestnega sveta ni sprememb. Ali smo svetniki premalo dejavni na sejah? Vem odgovor - Zujf. Povečuje se plačila obresti od kreditov. Tukaj sprašujem ali so to pogodbene obresti ali gre za nove kredite? Tudi 10 mio je namenjeni za nakup avtobusov, to podpiram in transfer javnemu stanovanjskemu skladu 3,5 mio EUR tudi. Zvišujejo se odhodki na šolstvu in izobraževanju, vendar tu gre za povišanje plač pomočnic v vrtcih, dvig za plačilo cen programov v vrtcih šolah in obveznost MOL za plačila razlike, ki jo plačujejo starši. Zelo pa se zmanjšujejo sredstva na spodbujanju rabe obnovljivih virov in to skoraj za 5 mio EUR. Novi podkonti so odprti, realizacije, pa se prepolovijo. Ali ne gre za zeleno energijo? Prav tako se prepolovijo sredstva na postavki Znanost in tehnološki razvoj, manjšajo na že tako mali postavke Zdravstveno varstvo in sociala, socialno varstvo materialno ogroženih pa vendar ti dve postavki skupaj predstavljata le 3,53 % proračunskih sredstev. Pri investicijskih transferih, ki so največja postavka odhodkov, konto 4204 novogradnje, rekonstrukcije 170 mio EUR. Tukaj je uvrščenih veliko novih projektov, vendar samo par pogledal na NRP: Komunalna dejavnost, izgradnja vodovodov Brezova raven, od leta 2010 do 2025, Podlipoglav, Besnica, Sostro barake mali zneski, načrtovani zaključki 2055, 2025, pardon. Pa vendar gre za vodo. Moram omeniti naše Pokopališče Šentvid, ki v proračunu ni predvidenih nič sredstev za pripravo projektne dokumentacije in odkup zemljišč. Je pa, so pa predvidena sredstva na NRP vodna skulptura na Slovenski ceste iz 412.000 EUR je sedaj projekt vreden 684.000, vendar se bo z aneksi približal vrednosti 900.000, to je moja ocena, kot je ceno ponudi izvajalec KPL predvidevam aneks, kajti so pri vseh projektih do 30 %, kar je zakonsko dovoljeno. Tudi NRP izgradnja Centra Četrtne skupnosti Jarše je v svojem naslovu in obrazložiti izgubil gradnjo novega zdravstvenega doma. Res pa je, da so mala dela 17 četrtnih skupnosti vrednotena na 110.000 EUR. Odprtje, načrt razvojnih programov za 7.000 EUR, nameščanje gnezdilnic za čebele, zajeta so vzdrževalna dela, ki so predmet predvsem OGDP in ni, to ni nekaj novega, to so redna dela, ki bi jih moral OGDP vzdrževati. Recimo, če bi pogledala nadaljevanje in posodabljanje obnove otroških igrišč, 5.800, obnova ograj, mostičkov v ČS Rožnik 5.700 in tako dalje. Hvala lepa.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Predloge, malo bolj sistemskih, pa večjih predlogov bom predstavil ob proračunu 2024, 2025. Za, ja, ja bom bolj na glas. Za 2023 pa po mojem mnenju lahko takoj začnemo izvajati ukrep 1.000 EUR pomoči oziroma nagrade ob rojstvu otroka. Gre za.

… /// … iz dvorane – nerazumljivo … ///

**GOSPOD ALEŠ PRIMC**

Pravim, da 1.000 EUR nagrade, 1.000 EUR nagrade ob rojstvu otroka. Mestna občina Ljubljana je glede na to kar smo zdaj poslušali, ob izjemno velikem proračunu, zelo mačehovska do družin ob rojstvu otroka. Če dam za primerjavo občina Moravske Toplice daje ob rojstvu vsakega otroka 1.200 EUR. Občina Ljubljana pa da ob rojstvu otroka okrog 380 EUR samo socialno najšibkejšim in to mislim, da je, popravite me, če številka ne drži pod 100 na leto. Se pravi v Ljubljani se rodi okrog 2300 otrok približno na leto in jaz mislim, da si prav vse mame in očetje in otroci zaslužijo, da bi dobili po zgledu mnogih občin v Sloveniji, neko nagrado neko dobrodošlico ob rojstvu otroka in to je ukrep za katerega ni potrebno nobenih priprav, lahko se začne takoj izvajati. Pa še kaj bi predlagal, če se boste odločili za to, da ne bilo treba vlagat kakšnih vlog na Center za socialno delo, tako kot je sedaj za pomoč ob rojstvu otroka. Sedaj se ti otrok rodi, ti moraš iti na Center za socialno delo, predložiti vse svoje dohodkovne, premoženjske podatke in na podlagi tega potem je odločeno ali si sploh upravičen ali ne. Jaz mislim, da je napočil čas, posebej pa ob tako veliki rasti prihodkov in ob katastrofalni demografski sliki, ki med drugim velja za Ljubljan. Zoran Janković je na eni od prejšnjih sej rekel, da imamo v letošnjem letu, mislim, da 200, 300 vpisov otrok manj kot leto prej. In to, ta demografska kriza se bo nadaljevala. Potem poslušamo na Odboru za vzgojo in izobraževanje, kako pravzaprav vseh kadrov, ki so potrebni v vrtcih in šolah manjka. Tako, da jaz mislim, da je prav, da se zavemo demografskega problema tudi v Ljubljani, da priskočimo na pomoč in izrazimo dobrodošlico mamam in očetom ne glede na dohodkovni položaj. Jaz mislim, da je zelo pomembno to, da kot mesto, kot občina se razveselimo vsakega otroka in glejte, če bo Zoran Janković zraven napisal še eno pismo družini, nimam nič proti samo, da družina to nagrado dobi. Hvala lepa.

**GOSPOD ZORAN JANKOVIĆ**

Zaključujem razpravo in predno dam na glasovanje, se mi zdi, da je prav, da odgovorim. Vi veste, da jaz gospo Sever spoštujem, pa bom samo nekaj navedel. Obresti so pogodbene. Upoštevajo se pa tudi predlagani krediti. Tako, da kar se tiče. To je zelo zanimivo za vodno skulpturo, bom gospa Sever vas povabil, zdaj javno povem, da z gospo Maja Žitnik delata skupaj obračun, ker že veste, koliko boste dvignili z aneksom. Jaz tega ne vem in tudi ne bodo dobili. Kar se tiče ČS Jarše sem zelo žalosten. Zelo žalosten, kajti stanovalci sosednji so pridobivanje gradbenega dovoljenja ustavili s svojimi nerazumnimi vlogami za po ZVEtL na lokaciji Zdravstvenega doma Jarše. Pokopališče Šentvid, absolutno bo šlo, to sem povedal. Ko bo primerno za to. In s tem zaključujem vam odgovor. Kar se pa tiče gospoda Primca bom pa rekel, da očitno, ne samo, da se rad gledal, se rad tudi posluša. On ima nek spet dober predlog za vse Ljubljančanke, bodoče mamice. Ko pravi, po njegovem mnenju se bo katastrofalna demografska slika rešila s tem, da bomo mamicam dali po 1000 EUR. Ubogi te otroci. Ugotavljam navzočnost po celotni točki. Absolutno. Gospa Honzak, izvolite obrazložite.

**GOSPA URŠKA HONZAK**

Hvala za besedo. Saj mislim, da jasno da v Svetniškem klubu Levica tudi tega rebalansa ne bomo podprli tako kot nismo podprli proračuna in prejšnjega rebalansa. Bom omenila en projekt, ki nam je v teh novih všeč, in sicer obnova oziroma prenova stavbe in novega objekta svetovalnega centra za otroke, mladostnike in starše. To je ena zelo pomembna zadeva, ki jo dela Mestna občina Ljubljana in, ki bi bilo treba mogoče nameniti tudi več sredstev. Drugače pa, ne glede na to koliko so se povišala sredstva s tem, s tem rebalansom, smo še vedno v Levici vsakič, ko smo predlagali več iste prioritete, trajnostna prometna politika, kar spet ne pomeni samo kupovanja novih avtobusov, čeprav to je čisto v redu zadeva, ampak če bi ta sredstva vložili tudi v kaj drugega v zvezi z trajnostno prometno politiko, bi bilo mogoče kdaj boljše. Javna najemna stanovanja, od prvega proračuna do danes se v bistvu sredstva--

-------------------------------------------------------------------------------------zvok, ki prekine razpravo

**GOSPOD ZORAN JANKOVIĆ**

Saj to boste reševali na vašem ministrstvu. Drugače pa gospa Honzak, kot pravite ne boste podprli. Povejte raje, kaj podprete, bo veliko lažje, ker običajno ste vse proti. To sem že zadnjič povedal. Obrazložitev? 36 prisotnost. Izvolite gospod Primc, obrazložite še vaš glas.

**GOSPOD ALEŠ PRIMC**

Jaz bom glasoval proti temu rebalansu iz tega razloga, ker je tako zaničljiv odnos do nosečih mater in pa mladih mamic bil izražen s strani Zorana Jankovića. Glejte, mogoče njemu 1.000 EUR ne pomeni nič. Jaz to verjamem, jaz to res verjamem, ampak prepričan pa sem, da mnogim družinam v Ljubljani pa 1.000 EUR zelo veliko pomeni. Predvsem bi pa bila to ena gesta dobre volje in priznanja in spoštovanja in pa dobrodošlice, kot sem rekel za otroke. Tako, da prosim ne omalovaževat ljudi, ki nekateri zelo težko živijo.

**GOSPOD ZORAN JANKOVIĆ**

**Glasujemo O PREDLOGU SKLEPA: Mestni svet Mestne občine Ljubljana sprejme predlog Odloka o rebalansu proračuna Mestne občine Ljubljana za leto 2023.**

Prosim za vaš glas.

**25 ZA,**

**11 PROTI.**

Sprejeto.

**GOSPOD ZORAN JANKOVIĆ**

Čestitke vsem, ki ste to pripravili. Saša tebi in kolegom. In potem imamo točke B), C) in D), ki sem jih prej naštel gor in predlagam, da se uvodne obrazložitve in razprave opravijo za vse točke skupaj, glasovanje pa bo potekalo o vsaki točki posebej. Gradivo ste prejeli s sklicem seje, po sklicu ste prejeli še poročilo Odbora za ravnanje z nepremičninami ter amandmaja župana k točki 5.B in 5.C. Prosim gospo Remih za uvodno obrazložitev za vse točke.

**B) PREDLOG SKLEPA O SPREMEMBAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2023**

**C) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2023**

**D) PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNE POGODBE ZA NEPREMIČNINE PARC. ŠT. 1563/14, 1563/15, 1563/18, 1556/54, 1556/21, 1556/48, 1556/51, 1556/23, 1556/55, 1556/56, 1556/58, 1556/60, VSE K. O. 2706 ZELENA JAMA**

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani župan. Pod točko 6. B mestnemu svetu v sprejem predlagamo Sklep o spremembi Sklepa o ravnanju z nepremičnim premoženjem MOL v vrednosti nad 200.000 EUR za leto 2023. Tako načrtujemo pridobivanja nepremičnega premoženja MOL v orientacijski vrednosti 9.186.640 EUR in razpolaganje z nepremičnim premoženjem MOL v orientacijski vrednosti 58.024.404 EUR. K navedeni točki 6. B župan vlaga naslednja amandmaja. Prvi amandma: »V drugem odstavku 1. člena se znesek 58.024.404 EUR nadomesti z zneskom 58.343.154 EUR.« In drugi amandma: »V 3. členu se v predlagani novi prilogi številka 2 za vrstico z zaporedno številko 51 doda nova vrstica z zaporedno številko 52, ki se glasi: parcela št. 246/128 K. O. Karlovško predmestje v znesku 318.750 EUR«.

Pod točko 6. C na podlagi Zakona o stvarnem premoženju države in samoupravnih lokalnih skupnosti in Statuta MOL predlagamo v sprejem Sklep o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2023. Mestni svet Mestne občine Ljubljana tako določi odstotek vrednosti pravnih poslov nepremičnega premoženja v višini 20 % od skupne vrednosti vseh predlaganih pravnih poslov. V letu 2023 znaša vrednost pravnih poslov Mestne občine Ljubljana 21.511.953,40 EUR. K navedeni točki 6. C župan vlaga sledeči amandma: »V 1. točki se znesek 21.511.953,40 nadomesti z zneskom 21.995.203,40 EUR«.

In še pod točko 6. D. Mestnemu svetu na podlagi Zakona o stvarnem premoženju in samoupravnih lokalnih skupnosti predlagamo v sprejem Sklep o soglasju k osnutku besedila pravnega posla prodajne pogodbe za nepremičnine s parcelnimi številkami: 1563/14, skozi15 in skozi 18 in 1556/54, 21, 48, 51, 23, 55, 56, 58 in skozi 60, vse K. O. Zelena jama. Predmetne nepremičnine v naravi predstavljajo stanovanjske enote v površini 789,46 kvadratnega metra in parkirna mesta v garaži v obsegu 12 enot, za katere znaša višina kupnine 2.091.984,00 EUR brez DDV. Mestna občina Ljubljana nepremičnine kupuje za potrebe realizacije projekta širitve Šmartinske ceste. Hvala lepa.

**GOSPOD ZORAN JANKOVIĆ**

Hvala lepa. Gospa Žekar, stališče odbora za vse točke.

**GOSPA JELKA ŽEKAR**

Lep pozdrav. Odbor za ravnanje z nepremičninami, ki je obravnaval vsa tri gradiva, torej pod točko B, C in D, gradivi pod točko B in C podpira z 6 glasovi od 7-ih prisotnih medtem, ko smo vse članice in člani odbora soglasno potrdili predlog Sklepa o soglasju k osnutku besedila pravnega posla pod točko D. Hvala.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave k točkam B, C in D točke 5 in k amandmajem. Hvala.

**GOSPOD ZORAN JANKOVIĆ**

Hvala lepa. Razprava prosim o vseh točkah. Ni razprave. **Gremo potem pod prvi amandma: »V 2. odstavku 1. člena se znesek 58.024.404 eurov nadomesti z zneskom 58.343.154 eurov«. To je amandma župana.** Razprava prosim? Ni. Ugotavljam navzočnost po celotni točki. Rezultat navzočnosti: 38.

**Glasovanje poteka o ravnokar prebranem amandmaju župana.**

Prosim za vaš glas.

**25 ZA,**

**5 PROTI.**

Sprejeto.

Odpiram razpravo o tretjem členu, h katerem sem vložil amandma, ki pravi: **»v 3. členu se v predlagani novi prilogi 2 za vrstico z zaporedno številko 51, doda nova vrstica z zaporedno številko 52, ki se glasi: MOL ORN, MOL, 1695 KARLOVŠKO PREDMESTJE, 246/198, 1275 m2, 318.750,00 EUR«.** Razprava prosim? Ni.

**Glasovanje poteka o ravnokar prebranem amandmaju župana.**

Še enkrat, ja, se opravičujem.

Prosim za vaš glas.

**25 ZA,**

**5 PROTI.**

Sprejet amandma.

In odpiram razpravo k 1. točki Sklepa o spremembi Sklepa o določitvi skupne vrednosti, kjer sem tudi vložil amandma, ki pravi: **»V 1. točki se znesek 21.511.953,40  eurov nadomesti z zneskom 21.995.203,40 eurov«.** Razprava prosim? Ni.

**Glasovanje poteka o ravnokar prebranem amandmaju.**

**25 ZA,**

**5 PROTI.**

Hvala lepa, sprejeto.

**Gremo zdaj kar na glasovanje k točki B): Mestni svet Mestne občine Ljubljana sprejme predlog Sklepa o spremembah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2023, skupaj s sprejetima amandmajema.**

Prosim za vaš glas.

**23 ZA,**

**6 PROTI.**

Sprejeto.

**Glasujemo o PREDLOGU SKLEPA k točki C): Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2023, skupaj s sprejetim amandmajem.**

**25 ZA,**

**6 PROTI.**

Sprejeto.

**GOSPA URŠKA HONZAK**

Obrazložitev.

**GOSPOD ZORAN JANKOVIĆ**

Kje?

**GOSPA URŠKA HONZAK**

Pod D.

**GOSPOD ZORAN JANKOVIĆ**

Pod D, seveda, izvolite.

**GOSPA URŠKA HONZAK**

Hvala za besedo. Rekli ste naj povemo, ko bomo glasovali za. Glasovali bomo za ta predlog sklepa, in sicer zato, ker je to ena od stvari, ki jih tudi v Levici pogosto predlagamo, da se morda tudi kakšna stanovanja kupi na trgu po ugodni ceni, tale so po ugodni ceni za trenutni ljubljanski trg. Tako, da glasovali bomo za ta sklep.

**GOSPOD ZORAN JANKOVIĆ**

Predlagam aplavz za gospo Honzak. Predlog je padel na neplodna tla. Gospa Honzak je rekla eno stvar. Na trenutno ceno je cena ugodna ali pa približno ugodna. Naj še pove, koliko je cena po kvadratnem metru.

**Glasujemo o PREDLOGU SKLEPA k točki D): Mestni svet Mestne občine Ljubljana sprejme predlog sklepa o soglasju k osnutku besedila pravnega posla – prodajne pogodbe za nepremičnine, ki so naštete gor, Zelena jama.**

Prosim za vaš glas.

**28 ZA,**

**0 PROTI.**

Hvala lepa. Točka je zaključena s tem.

Prehajamo na točko 6, ki je sestavljena iz dveh delov.

**AD 6. A) OSNUTEK ODLOKA O PRORAČUNU MESTNE OBČINE LJUBLJANA ZA LETO 2024**

**B) OSNUTEK ODLOKA O PRORAČUNU MESTNE OBČINE LJUBLJANA ZA LETO 2025**

Predlagam, da točki obravnavamo skupaj, glasovanje pa bo potekalo o vsaki posebej. Gradivo ste prejeli s sklicem seje, po sklicu ste prejeli pripombe oziroma pobude občanov, gospe Jasminke Dedić, Svetniškega kluba Levica ter poročila naslednjih odborov MOL: Odbora za lokalno samoupravo, za varstvo okolja, za zaščito, reševanje in civilno obrambo, za predšolsko vzgojo in izobraževanje, za zdravje in socialno varstvo, za gospodarske javne službe in promet, za gospodarske dejavnosti, turizem in kmetijstvo, stanovanjsko politiko, kulturo in raziskovalno dejavnost, šport, za finance. Osnutka odlokov o proračunih je kot zainteresirano delovno telo obravnaval tudi Odbor za ravnanje z nepremičninami, vendar po roku, določenem za posredovanje poročil, zato ju mestni svet ni prejel. Prosim gospo Sašo Bistan za uvodno besedo.

**GOSPA SAŠA BISTAN**

Še enkrat hvala, lepo pozdravljeni. Osnutek proračuna Mestne občine Ljubljana za leto 2024 je predviden v višini 530 mio in za leto 2025 v višini 536 mio. Med davčnimi prihodki je dohodnina predvidena enako kot v letu 2023 - 700 EUR oziroma 171 mio, po Zakonu o glavnem mestu pa je načrtovano 17 mio. Ko bo dalo Ministrstvo za finance jeseni 2023 podatke o primerni porabi, dohodnini in finančni izravnavi za obe leti jih bomo lahko upoštevali v predlogu proračunov. Nadomestila za uporabo stavbnega zemljišča - za leto 2024 je predvideno 81,2  mio, za leto 2025 pa 89,3 milijone. Največji med nedavčnimi prihodki so prihodki poslovnih najemov gospodarske javne infrastrukture, približno 24 mio. Globe in denarne kazni so obe leti načrtovani višini slabih 5 mio, komunalni prispevek investitorjev je predviden v letu 2024 v višini 78,6 mio in v letu 2025 70,3 milijone. Kapitalski prihodki so predvideni v obeh letih v višini 51,7  mio. Pri transfernih prihodkih je v letu 2024 predvidena pridobitev sredstev od države Republike Slovenije v višini 20 mio in od Evropske unije v višini 2,5 mio, skupaj 22,5  mio. V letu 2025 pa od države 20 mio in od Evropske unije 7 mio, skupaj 27 mio. Prav tako je tukaj predvidenih tudi 10 mio EUR od Eko sklada za sofinanciranje nakupa novih avtobusov za vsako leto. Predvideno zadolževanje je v obeh letih po 20 mio. Tekočih izdatkov in transferjev je v letu 2024 predvideno 510 mio in v letu 2025 515,5  mio. Med njimi je za proračunsko rezervo namenjeno po 1 mio za vsako leto. Investicije: V letu 2024 je načrtovano 217--

-----------------------------------------------------------------KONEC POSNETKA ŠT. 20230626­\_154251

**GOSPA SAŠA BISTAN**

--mio in investicijskih transferjev 16,2  mio. V letu 2025 pa je za investicije namenjeno 221,7 mio in za investicijske transferje 15,6 mio. Povečanje namenskega premoženja v javni stanovanjski sklad. Namesto investicijskih transferjev je planirano v letu 2024 5,4 milijone in 5 mio v letu 2025, kar je usklajeno z dinamiko izgradnje novih stanovanj. Odplačilo dolga: v letu 2024 je predvideno 15 mio in v letu 2025 15,9 mio. Hvala.

**GOSPOD ZORAN JANKOVIĆ**

Hvala lepa. Prosim gospo Lozej, predsednico odbora za stališče odbora.

**GOSPA MAG. MOJCA LOZEJ**

Hvala lepa. Odbor za finance podpira sprejem osnutka Odloka o proračunu Mestne občine Ljubljana za leto 2024 in tudi za 2025. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEMAK**

Hvala za besedo. Statutarno-pravna komisija nima pripomb pravne narave. Hvala.

**GOSPOD ZORAN JANKOVIĆ**

Hvala lepa. Odpiram razpravo za obe leti, lepo prosim. Gospa Honzak, kar izvolite.

**GOSPA URŠKA HONZAK**

Hvala za besedo. Zdaj ja, naj tudi jaz še ponovim, kot je bilo že povedano, v Levici smo dali tudi pisne pripombe, pa bomo zdaj predstavil samo nekatere, ne čisto vseh. Jaz se bom dotaknila področja izobraževanja in področja stanovanj, in sicer glede področja izobraževanja se bom dotaknila iste teme kot jo je imela kolegica Bregant pri ustnem vprašanju, Svetniški klub Levica pa na predprejšnji, potem prejšnji seji v pisnem vprašanju, in sicer glede problematike prostorske stiske na osnovnih šolah Vrhovci in Vič in potem izgradnja prepotrebne nove Osnovne šole Brdo. Kot smo tudi danes že slišali, se učenci in kolektivi soočajo z velikimi prostorskimi stiskami, ne glede na to dograditev in kot na tudi slišali do dva oddelka bosta v tehnološkem parku, pouk imajo učenci celo v knjižnicah, zaklonišču, v jedilnici in tako naprej, tudi v zbornici, to niso ustrezni pogoji za delo, ne učencev, ne zaposlenih in je, ja in je jasno in logično, da se tudi starši tam pritožujejo in obračajo tako na vas župan kot tudi na nas mestne svetnike. Zdaj v proračunu, v načrtu razvojnih programov je začetek gradnje nove šole predviden šele v letu 2026. Za leto 24 je predvidenih 100.000 EUR za projektno dokumentacijo in 2025 potem še 357.000 EUR za končanje projektne dokumentacije. Zdaj, če imamo že tok sredstev bi lahko že v rebalansu za letošnji proračun, pa tudi potem v za naslednje proračune predvideli več sredstev pa začeli z prepotrebno izgradnjo oziroma najprej seveda vso dokumentacijo že prej, lahko bi že letos začeli, pa bi že letos recimo teh 100.000 ali pa teh skupaj 457.000 že letos poskusili uporabiti za to. Tako, da predlagamo pospešitev teh aktivnosti. Glede izobraževanja še ena zadeva, na katero smo tudi v Levici že kdaj opozarjali. V načrtu za prodajo nepremičnin spet v rebalansu, sicer pa verjetno tudi v naslednjem proračunu, se spet predlaga prodaja zemljišča v Poreču, kjer je en počitniški dom, v katerem počitnikujejo slovenski otroci iz socialno ogroženih družin in pa bolni otroci. Seveda ne samo iz Ljubljane, ampak tudi iz drugih krajev in zdaj v proračunu ni predvidel nobenih sredstev za investicijsko vzdrževanje in obnovo počitniških domov, tako, da očitno še vedno želi občina prodat ta počitniški dom z nekim izgovorom oziroma odgovorom, da objekt ni rentabilen ker in da se pač ne splača ga vzdrževati. Zdaj, če bi se ga redno vzdrževalo, pa če bi se ga obnovilo v takšni meri, da bi imel ogrevanje in druge zadeve, bi verjetno lahko otroci tam počitnikovali tudi v drugih letnih časih, pa bi lahko bile šole v naravi od ljubljanskih osnovnih šol. Tako, da predlagamo, da se planirajo potrebna sredstva za vzdrževanje tudi tega počitniškega doma. Glede stanovanj pa saj mislim, da poznate moj stanovanjski govor že na pamet. Ampak saj, številke so kar jasne in še vedno kažejo, da očitno MOL nima posebne želje po reševanju stanovanjske problematike v mestu. Za leto 2024 se načrtuje povečanje namenskega premoženja stanovanjskega sklada za 5,4  mio, za leto 2025 v višini 5  mio, v letu 24 ni predvidenih projektov dokončanja oziroma prejema stanovanjskih enot. Lahko bi pa kot smo zdaj že ugotovili, da obstaja že 1 dobra praksa, da se lahko tudi kupi kakšna najemna stanovanja, pa tudi zdaj vprašanje koliko teh sredstev bo realiziranih, če pogledamo za leto 2023, da je bilo načrtovanih več kot 7 mio za povečanje kapitalskega deleža. Zdaj pa kljub temu velikemu rebalansu so bila pa ta sredstva znižana in še vedno ostajajo 3,5 mio EUR. Zdaj to jaz mislim, da spet dokazuje isto kar govorimo že dolgo, da v MOL ni neke posebne želje po gradnji novih najemnih stanovanj in še eno zadevo, ki smo jo tudi kdaj predlagal glede stanovanj. MOL ima velik fond stavbnih zemljišč v resnici, lahko bi namesto, da se določena vključuje v načrt razpolaganja z nepremičninami, torej se jih namenja za prodajo, bi bilo smiselno, da se pregleda kaj so ta zemljišča in se zagotavlja v čim večji meri zemljišča tudi za javno najemno gradnjo. Hvala.

**GOSPOD ZORAN JANKOVIĆ**

Gospod Zakrajšek.

**GOSPOD ARNE JAKOB ZAKRAJŠEK**

Hvala za besedo. Če nadaljujem kar od tam, kjer je kolegica končala. Sam bom naslovil področje mestne uprave, zdravja in pa sociale. V Levici predlagamo postopno odpravo outsourcinga v mestni upravi in zagotovitev sredstev za postopno neposredno zaposlitev delavcev. Predlagamo da MOL preneha s sklepanjem pogodb za zunanje izvajanje dejavnosti čiščenja poslovnih stavb in pa varovanja prostorov ter, da prične s postopnim zaposlovanjem ustreznih delavcev. Obseg zunanjega izvajanja storitev je prevelik na lokacijah, kjer se dnevno opravljajo storitve čiščenja in varovanja, bi lahko neposredno zaposli čistilce in varnostnike. Stroški čiščenja in fizičnega varovanja so izredno visoki. Na proračunski postavki za čiščenje in varovanje poslovnih zgradb in prostorov je v proračunu za naslednje leto zagotovljenih kar 3,3 milijone evrov, zato menimo, da bi del teh sredstev lahko preusmerili za zaposlitev novih delavcev v mestni upravi. Kot drugo pa predlagamo, da MOL nameni več sredstev za preventivne zdravstvene in socialne programe, ki jih izvajajo javni zavodi in nevladne organizacije. Predlagamo konkretno povečanje sredstev na postavki Programi nepridobitnih organizacij, zdravstvo iz 255.000 EUR na vsaj 500.000 EUR. Iz tega se namreč financirajo, sofinancirajo programi oziroma projekti, ki so namenjeni preventivi in izboljšanju zdravja ter temeljijo na neprofitnih načelih, izvajajo pa jih javni zavodi in nevladne organizacije. Minimo, da bi potrebovali več programov za pomoč otrokom, posameznikom in družinam na področju duševnega zdravja, saj strokovnjaki opozarjajo, da čedalje več otrok mladostnikov potrebuje strokovno podporo in pomoč pri reševanju stisk ali ohranjanju in krepitvi duševnega zdravja. Predlagamo povečanje sredstev za programe nevladnih organizacij za preprečevanje, pravočasno ukrepanje ter učinkovito zdravljenje duševnih težav in motenj in preprečevanje njihovih posledic, saj je zelo pomembno, da tovrstne težave pravočasno zaznamo in s strokovno pomočjo čim prej ukrepamo. Čakalne dobe za pred obravnave in nadaljnje tretmaje na teh področjih v javnih zavodih so namreč nerazumno dolge. Predlagamo tudi povišanje sredstev na postavki programi nepridobitnih organizacij in socialno varstvo in sicer 2.364.984 EUR na 3.000.000 EUR. Za večji obseg preventivnih socialno varstvenih programov in projektov predvsem za ljudi, ki se soočajo s slabšim socialnim statusom in nižjo izobrazbo. Razpisali bi več programov za spodbujanje socialnega vključevanja oseb izpostavljenih tveganju revščine ali socialne izključenosti. Hvala.

**GOSPOD ZORAN JANKOVIĆ**

Gospod Huzjan.

**GOSPOD IŠTVAN IŠT HUZJAN**

Hvala za besedo. Jaz bi pa iz področja kulture rad dodal nekaj v zvezi z decentralizacijo kulture. Mi verjamemo, da kvaliteta kulturnega življenja.

**GOSPOD ZORAN JANOVIĆ**

Bolj na glas.

**GOSPOD IŠTVAN IŠT HUZJAN**

Me ne slišite, ali kaj? Okej.

**GOSPOD ZORAN JANOVIĆ**

To je pa zdaj bolje. Zdaj pa gre.

**GOSPOD IŠTVAN IŠT HUZJAN**

Me veseli. Torej, kvaliteta kulturnega življenja v prestolnici ne more biti odvisna le od centralnih institucij. Visoka raven kulturnega življenja ima pozitivne učinke na bivanje prebivalk in prebivalcev četrtnih skupnosti. V Ljubljani potrebujemo neodvisne kulturne institucije, ki gradijo sveže in močne programe. Primer dobre prakse sta Četrtni skupnosti Šiška in Moste. Po vzoru šišenske kombinacije Kina Šiška in manjših nevladnih kulturnih institucij v bivši občinski zgradbi ter Vodnikove domačije ter okolici centra kulture Španski borci. Tukaj sem v resnici hotel nekaj povedati v tem smislu, da bi se na primer v Četrtni skupnosti Bežigrad ob priložnosti prenove Baragovega semenišča na primer lahko organizirala kulturna četrtna skupnost, ki bi povezovala Bežigrajsko galerijo 1, Bežigrajsko galerijo 2, ki sta sami potrebni prenove skupaj s Kinom Bežigrad, z Novo pošto, z Mladinskim gledališčem, Pionirskim domom in potencialno, če bo to enkrat možno tudi z novimi kulturnimi vsebinami Plečnikovega štadiona. Po drugi strani pa za Četrtno skupnost Trnovo bi rad opozoril, da na primer odkar bivši KUD France Prešeren oziroma današnji Center slovanskih kultur ne funkcionira že več kot 2 leti in hiša propada ter je postal prostor pravzaprav neorganizirano parkirišče, bi bilo za razmisliti, da bi mestna občina lahko ustanovila nov javni zavod in vrnila žive kulturne vsebine v Trnovo, kjer jih ni razen Plečnikove hiše, ki je v bistvu muzejska in ima tudi zelo drago vstopnino, da pa ne govorimo o zgodovini KUD France Prešeren, kjer se poleg Impro lige marsikatero gledališče, fotografi so bili kulturniki vzgojeni pravzaprav v tistem prostoru, da imamo priložnost zdaj od kdorkoli že ta lastnik je, da se to stavbo pridobi in da se vrne živo kulturo recimo v Četrtno skupnost Trnovo. Hvala.

**GOSPOD ZORAN JANKOVIĆ**

Hvala lepa. Blajhribar Kubo, izvolite.

**GOSPA PETRA BLAJHRIBAR KUBO**

Najlepša hvala za besedo. Jaz se bom dotaknila prometa, pa participativnega proračuna. V svetniškem klubu Levica predlagamo povišanje sredstev na proračunski postavki za tehnično urejanje prometa, prometne infrastrukture in na postavki za mestni javni promet, za večjo uporabo javnega prevoza. Izpostavljamo nujno potrebno prenovo cest za uvedbo dodatnih rumenih pasov na cestah, kjer je gostota prometa največja. Potrebna je takojšnja posodobitev javnega mestnega potniškega prometa, povečanje hitrosti avtobusov z uvedbo rumenih pasov, o čemur smo že večkrat govorili. Modernizaciji in pospešitvi prometa, večje frekvence avtobusov, uvedbo linij, ki bi vozila tudi ponoči. Prioritetno vodenje in načrtovanje novih povezljivih prog, preusmeritve oziroma obvoze določenih linij izven centra mesta po mestnih vpadnicah ter boljšo povezavo s potniškim centrom Ljubljana. Z boljšimi povezavami bi skrajšali čas potovanja, kar je ključno pri odločanju za uporabo mestnih avtobusov. V sprejeti Celostni prometni strategiji MOL je zapisano, da želi Ljubljana v prihodnjem desetletju doseči zmanjšanje števila potovanj z avtomobilom na le tretjino vseh opravljenih poti v mestu. Za dosego tega cilja pa bo v prihodnjih letih treba doseči obstoječi avtomobilski promet zmanjšati za 20 %. Trend uporabe mestnih avtobusov pa še vedno pada. Kar eno četrtino potnikov manj je bilo prepeljanih v letu 2022 v primerjavi z letom 2019. Sprejem navedenih pripomb in dodatno financiranje je nujno potrebnih, da Ljubljana ne ostane oziroma obstoji v prometu. Kar se tiče kolesarske mreže, bi postregla samo z enim podatkom, in sicer v proračunu MOL, področje cestnega prometa in infrastrukture je objavljen podatek o površini kolesarskih stez, ki jih MOL vzdržuje s pomočjo koncesionarjev. V letu 2018 je bilo to 207.160 m, leta 2022 222.510, leta 2023 222.510 in za leto 2024 enako 222.510. Kar se tiče programa urejanje cestnega prometa v postavki gradnja parkirnih hiš na območju MOL, lahko povem samo to, da v Levici ne podpiramo projekta Parkirna hiša Tržnice, če se v Plečnikovo Uneco ali pa pač Unescovo dediščino niti ne spuščamo, lahko povemo, da nove garažne hiše pač Ljubljana ne potrebuje, saj so garažne hiše in javna parkirišča že v neposredni bližini tržnice. Sodobna parkirna politika stremi k zmanjševanju števila parkirnih mest v jedrih mesta, ne pa jih povečuje. S projektom se ne bo izboljšala prometna varnost in zmanjšalo onesnaževanje, kvečjemu se bodo povečale emisije toplogrednih plinov in porabe energije. Zmanjšala se bo uporaba mestnega potniškega prometa in povečal motorni promet. S privabljanjem in povečanjem prometa v mesto središče se poslabšajo kakovost bivanja prebivalcev mesta. Individualni promet moramo zadržati na obrobju mesta in posodobiti javni potniški promet. Ljubljana bo z novimi parkirnimi mesti v središču spodbudila promet v samo središče mesta in še to na območju, ki naj bi bilo najbolje povezano z drugimi oblikami mobilnosti. Posodobitev in modernizacija tržnice ter zagotovitev dodatnih servisnih prostorov pod zemljo za delovanje sodobne tržnice se lahko izvede tudi brez garažne hiše, poleg tega kar 900 novih parkirnih mest prinaša projekt potniškega centra Ljubljana, 290 parkirna hiša Novega centra Ilirija, zato je zagotavljanje proračunskih sredstev, za projekt garažne hiše v strogem mestnem središču popolnoma nepotrebno. V skladu s pozitivnim trendom zapiranja mestnega jedra za promet in posledično zmanjševanju prometa in onesnaževanju v središču mesta je gradnja novih garažnih hiš povsem nesmiselna. Smiselna bi bila izgradnja parkirišč na obrobju mesta in njihova dobra povezava s centrom preko javnega prevoza. Toliko o prometu, zdaj pa še nekaj o uvedbi participativnega proračuna. Pilotni projekt participativni proračun smo v Združeni Levici prvič predlagali že pri sprejemanju proračuna za leto 2015, 2016, nato ponovno spet pri odloku o proračunu za leto 2017 in 2018, ko smo pripravili predstavitev projekta za vodstvo MOL in predstavnike četrtnih skupnosti s predlogom postopne vključitve v proračun ene ali dveh četrtnih skupnosti. Participativni proračun je ključen del neposredne demokracije, saj prebivalkam prebivalcem omogoča, da neposredno odločajo o razporeditvi javnih sredstev. Prebivalke in prebivalci namreč najbolje vedo kako izboljšati življenje v občini v kateri živijo, zato bi se z izvedbo na demokratičen način oblikovanih in izbranih projektov dvignila kvaliteta življenja v mestu. Takšen način financiranja ni samo demokratičen, temveč tudi krepi duh skupnosti, solidarnosti in predvsem vključenosti v javno življenje ter povečuje transparentno uporabo javnih sredstev. Občina mora za participativni proračun zagotoviti primeren delež proračuna na letni ravni, ta nov dodaten način soodločanja občanov pri porabi javnih sredstev omogoča občanom neposredno udeležbo pri urejanju javnih zadev in razporejanju proračunskih sredstev. Poskusno bi namenili 5 % mestnega proračuna, ki ga imenujemo investicijski del. Proračun za leto 2024 je določen v višini 530.000.000 EUR, del sredstev za investicije MOL znaša 217.000.000 EUR. Torej bi odločali o namenskosti 10,8 mio EUR. Točni delež investicijskih sredstev, ki bi bil namenjen za participativni proračun bi vsako leto določil mestni svet. Dodeljena sredstva bi se nato delila med posamezne četrtne skupnosti. Odločitev o razdelitvi sredstev bi četrtne skupnosti sprejemale s konsenzom. V kolikor ta ne bi bil dosežen, pa bi se sredstva razdelila glede na število prebivalcev četrtnih skupnosti in glede na prostornino v kvadratnih kilometrih. Hvala.

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Hvala lepa za besedo. Kot rečeno predlagam tudi za proračuna 2024 in 2025 uvedbo dobrodošlice za vsakega otroka 1.000 EUR. Mislim, da je to pošteno, pravično in da bo mnogim družinam to veliko pomenilo. Tako, da tukaj boste tudi pokazali koliko imate kaj srca, pa sočutja do družin. Naslednja zadeva, ki je po mojem mnenju zelo pomembna, pa je v proračun, v obeh proračunih za 2024 in 2025 popolnoma spregledana, so pa dvigala v blokih, ki dvigal še nimajo. Nekateri se posmehujete, ampak to je zelo resen problem za mnoge Ljubljančanke in Ljubljančane. Ko jaz hodim po Ljubljani, me mnogi pocukajo za rokav in točno to rečejo, dajte to speljati. Zadnjič se je postavilo eno dvigalo v en blok in me je eden poklical in je rekel, Aleš ni bilo srečnejših ljudi ta dan v Ljubljani kot so biti ti ljudje, ko so dobili dvigalo. Tako, da lepo vas prosim. Iz tega se ne norca delat, gre za to, da gre za realne probleme ljudi, bolne, ostarele, mame z majhnimi otroki, nosečnice itd. Problem namestitve dvigal v bloke je seveda to, da se lastniki težko zmenijo. To je dejstvo, težko se zmenijo, ampak ob vsaj 50 procentnem sofinanciranju občine za vsako dvigalo, sem prepričan, da bi se mnogo lažje zmenili. Mnogo, mnogo lažje bi se zmenili, če bi šla občina nasproti z vsaj 50 procentnim sofinanciranjem. Tako, da jaz predlagam, da se za leto 2000, zavedam se, da je pač potrebno doseči soglasja v okviru blokov. Zavedam se, da je potrebno pridobiti dokumentacijo tako, da predlagan za leto 2024, da se za izgradnjo stanovanj v večstanovanjskih stavbah v Ljubljani nameni 2,5 mio evrov, to bi bilo po mojih izračunih glede na ceno dvigal za okoli 70, 80 za prvo leto in predlagam potem 5 mio EUR za leto 2025, ker zakaj, ker bodo potem v tem času, ko bodo ljudje vedeli, da je to možno se dogovorili, dogovori bodo potekali, pridobivanje dokumentacije bo stekla, zato pričakujem, da ko se bo ta ukrep začel izvajati, seveda bo iz leto v leto več interesentov, več blokov, kjer bodo izpolnili pogoje, se pravi dogovor in pa priprava projekta za to. Jaz sem zaprosil Mestno občino Ljubljana v svetniškem vprašanju, že prejšnji mesec za podatke, koliko je blokov brez dvigal. Žal tega podatka še nisem dobil, se zelo veselim, komaj čakam te podatke, v tem to mesečnem svetniškem vprašanju pa sem prosil za podatke, koliko v teh blokih živi ljudi nad 50 let. Koliko živi v teh blokih oseb s posebnimi potrebami in tako naprej. Gre za zelo pomembno, da naredimo podatke, da dobimo predstavo o tem, kako velika je dimenzija tega problema. Lahko se bo izkazalo, glejte dopuščam možnost, da bo potrebno seveda za naslednja leta, 26, 27 in tako naprej, ta sredstva še znatno povečati, ker bodo ljudje ugotovili, da je, da je to možno. Tako, da to je prvi moj predlog, da se nehate posmehovati, ampak da začnemo resno se pogovarjati o tem, da se začnejo graditi stanovanja, dvigala v več stanovanjskih blokih, ki tega še nimajo. Potem, dnevno se utapljamo v ljubljanskem prometu, stojimo v gužvah, zdaj ko je vroče še nam in tako naprej. Jaz mislim in to sem povedal že večkrat, dokler ne bo Ljubljana imela hitre mestne železnice, problem prometa v Ljubljani ne bo rešen. Jaz ne vidim nobene postavke v proračunu, kjer bi, kjer bi se začelo reševati problematiko hitre mestne železnice, tako da predlagam, da se intenzivno pristopi k projektu izgradnje hitre mestne železnice in zato tudi nameni denar v proračunu. Kolesarske steze. Pravzaprav vse kolesarske steze, ali pa dajmo reči velika večina kolesarskih stez tistih, ki so recimo temu tranzitne, so ob največjih cestah, največjih prometnicah v Ljubljani. Jaz mislim, da je nujno, da v Ljubljani izgradimo eno mrežo kolesarskih stez, ki ne bodo potekale ob prometnicah. S tem bomo dobili prostor ob prometnicah, da jih razširimo in dobili bomo lepe, varne kolesarske steze, kjer ne bomo vdihavali tistega smoga od prometa. Tako, da tukaj tudi moram reči, da je zelo neambiciozen del na področju kolesarskih stez. In pa še participativni proračun. Predlagam, da začnemo z uvajanjem participativnega proračuna v Mestni občini Ljubljana. Na Odboru za lokalno samoupravo smo imeli debato na to temo, kjer smo sprejeli sklep, da predlagamo da mestna občina v proračunih za leto 2024 in 2025 nameni za participativni proračun, 2,5 mio za vsako leto. To je nekoliko manj ambiciozno kot je predlagala Levica, jaz bi se strinjal tudi s predlogom Levice, ampak ta predlog smo dali iz izkušenj in primerjavo, kako je z višino participativnih proračunov v tujini in v Sloveniji. Če vam recimo povem primerjavo za recimo Škofja Loko, ima participativnega proračuna na letni ravni 495.000 EUR, kar bi pomenilo, da bi Ljubljana glede na število prebivalcev imela več kot 5  mio. Koper ima participativni proračun 960.000 EUR. In Maribor 1 mio EUR. Mestna občina Kranj 624.000 EUR. Se pravi, ta predlog Odbora za lokalno samoupravo, je malenkost manj ambiciozen kot so te, ki sem jih zdaj naštel, glede na število prebivalcev, te občine v Sloveniji, ki sem jih zdaj naštel. Ampak na nek način moramo verjetno računati tudi na to, da smo da bi začeli šele uvajati to idejo participativnega proračuna in verjetno na začetku še ne bo zaživel s polnimi pljuči. Ampak mislim, da je pa nujno, da se začne z neko zagotovitvijo sredstev za ta namen. Tako, da jaz nekako kar naprej še podpiram predlog Odbora za lokalno samoupravo, da se za leto 2024 in 2025 nameni za participativni proračun 2,5 mio EUR. Participativni proračun, pomeni to čisto enostavno, da bodo ljudje v svojih soseskah odločali o tem, kateri projekti naj se prednostno izvedejo. Se pravi, da o tem ne bo odločal Zoran Janković ali pa Mestna uprava, ampak da bo o tem odločala, odločalo ljudstvo na posvetovalnih referendumih. To je to je praksa mnogih držav, jaz sem pripravil na pobudo Odbora za lokalno samoupravo eno mini študijo, mini gradivo na to temo in v resnici lahko rečemo, da mnoga, mnoga mesta v Evropi že grejo po poti participativnega proračuna - Berlin, Dunaj, Milano, Torino, Rim itd., se pravi lahko bi naštevali in naštevali ta mesta. Odbor za lokalno samoupravo je tudi predlagal, da Zoran Janković v septembru skliče posvet na temo participativnega proračuna, kamor bi povabili predstavnike iz tujine in Slovenije, občin, kjer že izvajajo participativni proračun. Tako, da bi se seznanili z najboljšimi praksami in potem v Ljubljani izbrali pač najboljši možen model za Ljubljano v enem širokem strokovnem dialogu. Tako, da jaz sem prepričan, da je nastopil čas, da bi Ljubljana končno dobila participativni proračun in, če hočemo to narediti je pač to treba narediti ob določitvi proračunov za naslednji dve leti. Če v teh dveh participativni proračun ne bo določen bosta zamujeni še 2 leti, kar je velika škoda tako z vidika projektov, ki bi se lahko izvedli, pa se tako ne bodo, kot z vidika oblikovanja te žive lokalne samouprave v Ljubljani, ker vedeti moramo, da je lokalna samouprava v Ljubljani, najmanjše enote so večje kot večina občin v Sloveniji in je potrebno to odločanje o lokalnih problemih spustiti na raven čim bliže ljudem in participativni proračun natančno to prinaša in izkušnje mest, ki so uvedli participativni proračun so, da je, da je poleg tega seveda, da se izvedejo projekti, ki se sicer morda nikoli ne bi, prednost participativni proračuna je tudi, da se neka nova povezanost znotraj sosesk in znotraj mestnih četrti izvede. Tako da, jaz si res želim, da bi to, da bi ta participativni proračun sprejeli in s tem dali neko novo dinamiko življenju v Ljubljani in aktivnosti aktivnemu državljanstvu naših občank in občanov. Hvala lepa.

**GOSPOD ZORAN JANKOVIĆ**

Gospod Čerin, replika.

**GOSPOD ALEŠ ČERIN**

No, glede participativnega proračuna ga vsebinsko v Ljubljani že ves čas živimo. Skratka, v vseh četrtnih skupnostih se predlogi, ki jih smatrajo krajani, meščani za potrebne za realizirati se tudi izvedejo in predlagajo. Tako, da ta linija dobro teče. Tako, da formalno nam manjka samo ena zadeva, in sicer formalno glasovanje na referendumu. Tako, da treba je pretehtati eno zadevo. Kaj je boljše, ostati pri tem, kar zdaj počnemo, da pridejo vsi projekti, ki se jih krajani in meščani želijo ali tudi formalno glasovanje, ki je pazite, slabost tega so stroški. Ne misliti, da je to poceni. Referendum oziroma glasovanje narediti v vseh četrtnih skupnostih. Sam recimo, bi se nagibal k temu, da bi poskusno naredili participativni proračun v naslednjem letu samo v dveh četrtnih skupnostih, eno v centru mesta, eno pa na obrobju, poskusno. Pravim poskusno, ker še enkrat, dejansko po sami vsebini ga živimo, formalno pa ne. To je moj prispevek. In še drugo, glede dvigal. Pričakovali bi, da tisti, ki gre v predvolilno kampanjo z dvigali, če ni to zgolj populizem, da le pridobi kakšne podatke, koliko je dvigal, kako in tako dalje, potem pa po volitvah, kjer mu volivci naklonijo 2000 glasov, so težka dvigala, se niti pozanima ne, koliko je teh dvigal. Jaz ne vem, kdo ima te podatke. In za zaključek. V zasebne stavbe mesto ne more vlagati.

----------------------------------------------------------------------------------zvok, ki prekine repliko

… /// … iz dvorane – nerazumljivo … ///

**GOSPOD ZORAN JANKOVIĆ**

Gospa Sever, a nimate vi razpravo? Ste se javila za razpravo? Gospa Sever ima pravico do replike.

… /// … iz dvorane – nerazumljivo … ///

**GOSPOD ZORAN JANKOVIĆ**

Gospa Sever, razprava. Izvolite. Gospa Sever, prižgite se.

**GOSPA KSENIJA SEVER**

Še enkrat hvala za besedo. Tukaj bom da razpravljala o obeh osnutkih, oba sta preko pol milijarde 510 in 516 mio EUR. Postavke so v obeh proračunih planirane na ravni rebalansa 2023, saj drugače tudi ne more biti. Morda že odlok predvsem pa rebalans bo pokazal bolj realno sliko. Bom pa komentirala posamezne načrte razvojnih programov, imamo odprte projekte v letu 2025, ni pa planiranih sredstev. Na primer Španski borci, prenova, Gledališče pod Figo, dozidava Hostel celica, to je na področju kulture. Dejavnost iz zdravstvenih domov imamo planiran Zdravstveni dom Rudnik 12,5 mio evrov. Delal se bo leta 2025, 2026, ko bo zaprt, kje bodo te ljudje imeli oskrbo? Dotaknila pa se bom Zdravstvenega doma Jarše oziroma Centra Četrtne skupnosti Jarše. Ta, obrazložili ste zakaj projekt stoji, to vem, govorila bom o višini sredstev. Poznam lokacijo, kjer stoji Zdravstveni dom Jarše in zdrave deluje lekarna. To je zelo majhen kare, zdravstveni dom je bil premajhen, deluje samo v pritličju. Od leta 2016 pa je zaprt. Sedaj sem prebrala, da bo v sklopu tega zdravstvenega doma in centra četrtne skupnosti deloval oziroma bojo tudi prostori za malo ulico. Vrednost načrtovanega projekta, pa je s 3.000.700 sedaj 5.000.800 EUR. Ko pa gledam druge centre četrtnih skupnosti, ki se gradijo, pa je vrednost 3 do 4 milijone. To se pravi, da bomo za 5,8 mio zgradili zdravstveni dom, center četrtne skupnosti in prostore za malo ulico. To je po moje absolutno premajhen znesek. Zato sprašujem zakaj v obrazložitvah, se kar izpušča Zdravstveni dom Jarše. Nisem ga našla posebej pod planirano postavko 17 zdravstvo, ampak je pod lokalno skupnostjo tukaj Center Četrtne skupnosti Jarše. Do sedaj, to se pravi, od leta 2016 je bilo porabljeno le 80.000 EUR. Rebalans, če bo 260.000 EUR. V letu 2024 pa so planirana sredstva za izdelavo projektne dokumentacije. V osnutku 2025 pa ta NRP sploh ni omenjen. Tudi koriščenje evropskih sredstev je planirano zelo minimalno. Uvrščenih pa je v plan kar nekaj novih projektov. Čeprav že planirani projekti niso dokončani. Morda pa bi pri teh novih planiranih projektih lahko pridobili tudi Evropska sredstva. Kar pa se tiče participativnega proračuna, pa bi rada replicirati sicer ne morem ampak dala drugo mnenje kot ga ima gospod Čerin. Prej sem že omenila, da je v malih delih četrtnih skupnosti določena naslednja dela. Ali je to in sprašujem vas vse ali je to participativni proračun za Ljubljano? Recimo, ureditev pasjega parka v eni četrtni skupnosti, bojo to odločali ljudje vseh četrtnih skupnosti? Ali dobava in montaža vzmetnega in statičnega igrala na lokaciji Rudnik. Je to participativni proračun? Jaz si ga predstavljam tako, da bi vse četrtne skupnosti predlagale oziroma izmed projektov izbrale en projekt, ki bi dobil prednost. Zato podpiram, da se v osnutek 2024, 2025 uvede participativni proračun, kot ga imajo tudi ostala mesta v Sloveniji. Hvala lepa.

**GOSPOD ZORAN JANKOVIĆ**

Hvala lepa. Gospod Crnek.

**GOSPOD DEJAN CRNEK**

Hvala lepa župan. Kolega Čerin me je malo prehitel, ampak vseeno bi izkoristil par minut, ker o tem participativnem proračunu toliko časa že govorimo in me v bistvu prav malo žalosti, da naše svetnice in svetniki, ki imajo dostop možen do vseh informacij, da se v vsem tem času res ne pozanimajo ali se pa nočejo pozanimati kako to teče v Ljubljani, kakšne so prednosti tega in kaj smo iz tega že vse naredili. Tudi če se vrnem mogoče na promet, kar poslušamo, ko berejo kaj vse bi bilo potrebno tri četrt teh stvari je narejenih in me res pač, ne vem zakaj vedno poslušamo na mestnem svetu, so vse druge poti odprte, da bi se lahko prej seznanili o projektih, ki jih imamo. Zdaj pa, če grem na proračun. Termin participativni proračun je prišel v evropsko, pa niti ne zakonodajo, ampak v neke pobude, kjer si je nekdo izmislil, da bi bilo bilo fajn, da ljudje prispevajo k razvoju svojega ožjega lokalnega središča in k temu tudi k razvoju mesta. Mi smo to kot po navadi Slovenci smo to povzeli, dajmo ne, ker je Evropa, je to dobro tudi za nas brez, da bi prej pogledali, kaj pa mi že imamo. Ta dikcija je prišla v evropsko, Evropske listine nekje 2013, nismo našli točnega datuma, ampak tukaj nekje se je začel pojavljati, ta participativni proračun. S tem, da smo v Ljubljani, pa če malo izpustim prej, ampak z pravim proračun participativnim začeli leta 2006, ko je hočeš nočeš naš zdajšnji župan začel svojo kandidaturo in je takrat povabil v svojo pisarno vse Ljubljančanke in Ljubljančane, da pridejo in povejo kako oni vidijo Ljubljano čez 5, 10, 15, 20 let, s katerimi projekti bi radi bili, kaj je tisto, kar jih zanima in na podlagi vseh teh predlogov, ki jih je bilo več kot 5000 se mi zdi, če sem pravilno povzel se je naredil en spisek po vrstnem redu, kateri bodo večji projekti, manjši projekti in 22 projektov je bilo takrat določenih kot večjih projektov in prvič se je zgodilo v zgodovini, da so te projekti dobili datume končanja izvedbe. Se pravi, da so takrat ljudje prispevali svojo idejo, so bili slišani in vedeli so lahko, kontrolirali ali je, ali bo bodoči župan držal svojo besedo ali ne. In še danes je tako. To je bil prvi pristop iz tega, če pač, ko ste sledili, se je naredila z drugimi podzakonskimi akti Vizija Ljubljane do leta 2025, kjer smo umestili tudi druge stvari iz tega je potem ratala Zelena prestolnica 2016 in v tistem času ko, če berete vizijo takrat še nobeden ni v Evropi razmišljal o klimatskih spremembah, o trajnostni mobilnosti, o ne vem zelenih površinah, ampak mi smo temu sledili, zato smo samo nadgrajevali tisto kar smo in smo bili pač zato toliko uspešni. In tudi ta del pristopa ljudi se je razvijal s tem naprej, z četrtnimi skupnostmi, kjer vsak, ki želi, ki ima možnost lahko pride osebni kontakt, kajti, kaj je pomembno, ta participativni proračun, ki ga zdaj tako zveneče hočemo imet je vezan samo na digitalno glasovanje. Se pravi naredi se ena platforma, kjer pač lahko ljudje se priklopijo na to platformo, koliko ljudi naših starejših smo prej govorili ima doma računalnike, da bi lahko sodelovali? Se pravi, ne bo za vse, ki bodo sodelovali, da bo toliko ljudi spet sodelovalo. Bili smo na predstavitvi glede po tistem kar je bilo rečeno, seveda smo imeli sestanek s predstavniki Levice, ko so prišli pač v to zgodbo politično, sprejeli in smo šli potem v Maribor, kjer smo se pa odločili na kakšen način je to naredil Maribor. Povedali so na postopke, kaj vse je potrebno in tako kot je tudi rekel kolega Čerin, vse to seveda ni poceni. Vse to, da se vzdržuje ta sistem, hkrati pa tudi zdaj, ko vidimo kaj so v Mariboru s tem naredili, naredili so en prehod, ki je v obliki klaviature, naredili so otroško igrišče, naredili so en vodnjak, pa mi vse te stvari delamo že ves čas, skozi predloge četrtne skupnosti, skozi. Imamo več kanalov, to ste verjetno, kdaj že slišali, pa prav, da jih povemo, a ne, bom mogoče prebral, da ne bom kakšne pozabil. Imamo torej ČS, neposredni stik s krajani, vsak dan v četrtni skupnosti, če ne veste se zvrsti kar nekaj krajanov, eni pridejo samo na kavico, eni pridejo kaj predlagati, eni pridejo kaj vprašat, eni pridejo kaj pokritizirat, ampak skratka v četrtnih skupnostih, v pisarnah se dogaja veliko stvari. Potem imamo pobude meščanov, potem imamo županov dan odprtih vrat, imamo direktno povezavo z županom, ljudje županu direktno pišejo brez odprtih vrat, potem imamo posamezne oddelke, kamor se ljudje, ki so se izobrazili obračajo od OGDP-ja do OUP-ja, do skratka vseh oddelkov, ki jih, ki vplivajo na življenje meščanov, se direktno tudi dobi vedno odgovor. Zato, ker zahteva tudi našega župana je, da v osmih dneh dobi vsak odgovor, pa ne glede kakšen je, ampak mora biti pa pozitiven in v smislu pač napredovanja. Potem imamo koordinacijo predsednic in predsednikov četrtne skupnosti, vsak mesec se dobimo in povabimo, če je potrebno vodje oddelkov s katerimi je treba na vsake 3 mesece se nam pridruži župan. Na podlagi vseh predlogov, ki nastanejo v četrtni skupnosti, smo naredili eno tabelo, ki zdaj traja že skoraj 2 mandata, kjer je posamezna četrtna skupnost in so notri vse male stvari, o katerih se danes tudi pogovarjamo v smislu participativnega proračuna in počasi rešujemo eno za drugo, ker eno je malo težje reševat, eno drugo in pač kljuka to tabelo, ki ima preko 200 pobud, če vam povem na pamet. Potem imamo, prof. Koželj ima zelene nadzornike, ki prispevajo, kjer so pač prostovoljno ljudje vključeni, ki hodijo po mestu gledajo kaj bi bilo treba še v smislu zelenega in potem to tudi izvedejo, prostovoljno. Tako, da v bistvu imamo kar nekaj stvar, hkrati so pa tudi naše občanke in občani, ko so bili pozivani postali tudi sami neke vrste nadzorniki, kajti dobivamo ogromno tudi, ker smo jih pozvali k temu, fotografiranja stvari, ki niso v redu, od ne vem, lukenj na cesti do ovenelih dreves, direktno pošiljajo na te naše pobude. Skratka rešujemo na večih koncih in jaz bi si želel, da je tisti, ki je leta 2013 napisal kaj je to participativni proračun, da bi najprej prišel v Ljubljano in videl kakšen sistem imamo mi. Ker trdim, da je ta sistem veliko bolj učinkovit, veliko boljši kot tisti, kar bi ga morali, kar ga pač zdaj govorimo. In če pogledamo tudi ostale države govorimo o Švici, govorimo o kakšnih drugih državah, imajo čisto drugače. Tako naštimano, podobno nam, ne pa tko kot imajo pač ta mesta, ki so bila omenjena. Zato mislim, da bi bilo potrebno biti ponosen, da to imamo kot Ljubljančani, to podpreti in ne ponavljati to kar imajo drugi, dajmo, ker ima cela Evropa, po mesto, dajmo pa mi. Ne, mi smo unikatni in ta naš participativni proračun je res dober. Pa še nekaj. Bila je ideja v Četrtni skupnosti Šiška, da se da  1 mio vsaki četrtni skupnosti za participativni proračun. Ko smo vprašali, pa kaj bi vi naredili za ta denar? Ni bilo nobenega, ker ni, poleg tega, če ste si prebrali, kaj lahko četrtne skupnosti delajo, ne morejo izvajati teh nalog, ker jih nimajo v svojem pač opisu delnih nalog, zato, ker ne morejo izdajati naročilnic, ker ne morejo voditi projektov, ker je tu delo Mestne občine Ljubljana in tudi ne predstavljam si, da imamo kolesarske steze za katere smo se odločili, da bodo celostno obarvane rdeče, potem bo pa ena četrtna skupnost rekla, mi bi imeli pa modre, imamo denar in bomo mi sami modre pobarvali. Ne more, mora iti skladno s programom mesta, ki smo ga skupaj tudi na mestnem svetu določili in potrdili. In za ne vem, za mio EUR vsako leto si ne predstavljam, 3 mandate sem vodil četrtno skupnost, pa vem, da pa sem imel kar veliko idej, ampak mio bi bilo pa zelo težko porabiti. Tako, da hočem reči, da stanje kot je zdaj je verjetno vedno se da izboljšati stanje, ampak to kar imamo v Ljubljani nima nobeno mesto in to kot smo mi skupaj z občani naredili, tako kot je rekel kolega Čerin, niso pač glasovali, ampak prioritete so se dogovorili v četrtni skupnosti, so skupaj povedal kaj hočejo imeti, sklep četrtne skupnosti, predstavniki ljudstva, ki so izbrani v četrtno skupnost. Tako da bi apeliral na to, da enkrat mogoče nehamo s to zgodbo participativnega proračuna, že težko gre beseda, kajti zadnjič je bila moja kolegica, kolegici, ki pokrivata lokalno samoupravo na nekem izobraževanju na Ministrstvu za javno upravo, kjer že govorijo v novem terminu, ki ga bom zelo težko govoril, ker pomeni deliberalizacija. No tako, ker mi že tako težko govorit in sem nalašč povedal, da je težek termin in že izgineva participativni proračun, prinaša, potem pa vprašam kaj pa to pomeni. Ja noben še ne ve prav dobro, ampak se pa fajn sliši, da bomo spet neki novega uvedli in tako. Skratka, delamo konkretne stvari, kdor želi ima pogled na vseh možnih koncih, da si to pogleda in predlagam, da enkrat za vselej zaključimo to zgodbo, kajti nismo tako kot ostala mesta in še enkrat naš participativni proračun je najboljši od vseh. Hvala lepa.

**GOSPOD ZORAN JANKOVIĆ**

Gospod Primc, replika.

**GOSPOD ALEŠ PRIMC**

Ja, lepo je tole samohvalo poslušati, ampak imamo v slovenščini en pregovor, ki pravi lastna hvala se pod mizo valja. Tako, da jaz prav preveč se ne bi hvalil, ampak bi poskušal upoštevati na področju lokalne samouprave najboljše prakse iz sveta in tudi iz nekaterih slovenskih občin. Tako, da poglejte participativni proračun, vi pravite v Ljubljani ga imamo že od 2006. Ni res. Ljubljana nima participativnega proračuna. Ima nek svoj model lokalne samouprave, ki je za vas v redu, ni pa nujno, da je za vse v redu. Jaz verjamem, da se v Barceloni, Berlinu, Dunaju, Milanu, Rimu in Parizu ne motijo, da niso tam sami butlji, da že vedo zakaj so naredili participativni proračun in da so naredili participativni proračun, ki dobro funkcionira. Tako, da še enkrat, jaz bi lepo prosil, da se ne bi govorilo tukaj, da se enkrat za vselej neha in tako naprej. Glejte, tukaj smo v mestnem svetu, kjer iščemo najboljše možne rešitve za Ljubljančanke in Ljubljančane, za kvaliteto življenja v našem mestu. In bi res prosil, da se te avtoritarne govorice ne poslužujemo, ampak da res v dialogu poskušamo skupaj iskati najboljše rešitve. In meni se zdi ta preskok, ki sem ga zdaj videl pri Alešu Čerinu zelo, zelo dober. Se pravi, to je en preskok, da bi začeli z dvema četrtma, to je nekaj kar še ni bilo slišati od sedanje mestne uprave, ne rečem, da jaz ta predlog podpiram, ampak vidim, da vendarle tudi nekateri, ki so v koaliciji z Zoranom Jankovićem že razmišljajo o tem, da morda bi šli tudi v to smer. In to se mi zdi velik napredek. In v tej smeri je treba nadaljevat--

-----------------------------------------------------------------zvok, ki napove potek časa namenjenega repliki

**GOSPOD ZORAN JANKOVIĆ**

Gospa Honzak, replika.

**GOSPA URŠKA HONZAK**

Hvala za besedo. Kar je povedal gospod podžupan je vse super in vse, ja pač, so neki postopki, ki so v Ljubljani demokratični. Super, a ni to fino? Ampak, prebrala samo dva citata, en je s spletne strani skupnosti občin, drugi je pa s spletne strani nevladne organizacije Nefiks, ki se je tudi ukvarjala s participativnim proračunom, in sicer: »Participativni proračun določa vnaprej določen delež javnih sredstev namenjen projektom, ki jih predlagajo in se do njih neposredno opredelijo le občani in občanke tiste občine oziroma krajevne ali mestne četrti in, da lahko demokratični proces imenujemo participativni proračun, morajo biti občanke in občani tisti, ki oblikujejo pobude, oddajo oblikovane pobude in z glasovanjem odločijo kateri predlogi pa bo bodo izvedeni. Torej vse to kar je gospod podžupan opisoval kot participativni proračun v Ljubljani pač po definiciji ni participativni proračun, lahko je neka oblika sodelovanja, neka oblika soodločanja občanov pri upravljanju mesta. Super, ampak točno določena stvar, ki se pa ji reče participativni proračun, pa ni nič od tega in kot jaz razumem to mi v Levici predlagamo, to predlagajo kolegi z nasprotne strani, s tem se strinja celo podžupan Čerin. Dajmo mogoče poskusiti tako kot smo predlagali, z nekaj četrtnimi skupnostmi, z nekaj sredstvi, tu ni treba, da je ta prvo leto  mio na četrtno skupnost ali pa kolikor koli, ampak saj imamo 500 + mio proračuna. Tudi, če bi dali 1 mio na četrtno skupnost, je to 17 mio v 500 plus milijonih, to spet ni toliko veliko sredstev.

-----------------------------------------------------------------zvok, ki napove potek časa namenjenega repliki

**GOSPA URŠKA HONZAK**

In jaz mislim, da imajo občani in občanke dobre predloge in dobre projekte, ki bi jih tudi podprli.

**GOSPOD ZORAN JANKOVIĆ**

Odgovor na repliko. Gospod Crnek.

**GOSPOD DEJAN CRNEK**

No, saj samo temu sem se hotel izogniti, točno tem branju definicij, kaj kdo misli, to pač Evropa misli in mi smo zmeraj, ja daj, če Evropa reče, je pa res dobro, nihče pa se ne poglobi v to, kar sem pač povedal. In mislim, da vsa mesta, ki so bila tudi našteta niso nikoli imela te možnosti, ki smo jih mi imeli od leta 2006, zato pa, če je bilo to za njih super in novo in so pač lahko to sprovedli. Še enkrat, pa to, kar smo poslušali za dvig financ, nikjer nisem videl nobenega predloga, kaj bi s tem denarjem naredili, ker enostavno je lahko reči, dajmo milijon, zraven je treba dati pa predlog kaj bi za ta milijon naredili, da paše v naš sistem. In pa še to, referendum, en referendum za participativni proračun bi prišel približno od 400.000 do 500.000 evrov, se pravi do 0,5 mio, kar pomeni, da raje naredimo en dober projekt za to, kot pa da nekaj umetno ustvarjamo, da bomo nekomu všečni. Hvala.

**GOSPOD ZORAN JANKOVIĆ**

Zaključujem razpravo. Pa bom probal podati nekaj odgovorov. Najprej se bom dotaknil te zadnje točke in bi tudi povedal, da si ne znam predstavljati, mi damo četrtni skupnosti 1 mio, to je bil predlog, govorim na pamet, in ta mora izpeljati vse postopke, ki jih drugače vodi. Kdo jih bo speljal? Četrtna skupnost nima svojega žiro računa, nima svojih delovnih služb. Ampak teoretično, praktično se lahko zgodi, da isti dan pridejo v oddelek za gospodarske službe in vsi rečejo hočemo imeti to takoj in to ne samo takoj, ampak mora biti tudi speljano, kdo bo zdaj prvi? Na podlagi tega je treba spet vse postopke speljati. In teoretično je možno, zdaj če se vrnemo še malo s temi dvigali, zelo zanimivo je, da gospod Primc, ki je imel glavno temo - dvigala v blokih, ne zna povedati koliko je blokov brez dvigal, sprašuje mestno občino. Kako pa ne mi vemo koliko je blokov brez dvigal? Kdo pa to ve? To ve pač, ve se v bistvu na upravni enoti, oziroma na geodetskem zavodu ki povejo, kje so vgrajena dvigala ali pa niso vgrajena, in zdaj on sprašuje, se pravi to je tipičen primer participativnega proračuna, dajte mi vse pripraviti, jaz bom pa odločal. Potem pa sedež četrtne skupnosti, ena bo odločila za dvigala, ne druga ne bo. Kam bodo šli ti ljudje protestirat? V svojo četrtno skupnost? Ma, ne ga lomit. To, kar je našteval mesta, ki ga imajo, ne drži, ker pol mest je, tako na pamet rekel, ker to pozna kot tako. Kar se tiče gospa Sever Zdravstvenega doma Jarše, četrtne skupnosti, vodimo ga pod četrtno skupnost in letos je notri v planu, ker čakamo, da se kaj zgodi tam, da gremo v razpis za izvedbo del. Imamo še dnevni center starejših. Projekt je narejen, natečaj, vodil ga je prof. Koželj, izbrali smo najboljšo rešitev in jaz garantiram, da bomo prej začeli delati. Prehiteti pa ne moremo. Dokler pač upravna enota ne bo dala te zelene luči oziroma dokler ne bomo na sodišču dobili, ampak to, kar vi pravite, participativni proračun, na sestanku s stanovalci, kjer sem bil prisoten smo si dali roke, dobijo 19 parkirišč namesto 11, dobijo nove poti in dobijo rampo. In zdaj so se premislili, eni ja, eni ne. Da ne bom govoril o tisti najboljši ideji, po moje bo prof. Koželj zelo zadovoljen, ukinite kolesarske steze z glavnih cest in tam bi lahko širili vpadnice. To mislim, da bo Koželja mora tlačila še ene 14 dni, ko bo to slišal. Od tistih populističnih 1.000 evrov za novorojence, zdaj mu zmanjkuje v bistvu problem kanala C0, kajti se končuje, zdaj pač mora novo temo. Participativni proračun, to znajo lepo vsi tisti, ki pridejo iz vasi v Ljubljano povedati, kaj je to, razložiti, da oni rabijo avtobus, karto, da bodo prišli do Ljubljane, ali da jih pripeljejo. Gospa Blajhribar Kubo ne podpira garažne hiše pod tržnico, vaša pravica, ampak ta bo zgrajena prej ali slej. Tisto, kar je pa gospod Huzjan rekel, je pa zelo zanimivo, tri stvari, a ne. Bivša občinska stavba Šiška ni bivša, je naša. Samo smo se mi odločili, da jo damo v uporabo nevladnikom. Ja, lahko odkimavate, stavba je naša, od mestne občine. Bivša občinska stavba Šiška, je treba vedeti, kaj se govori, s tem smo začeli, da bo po tem vzoru, pravim ni bivša, je naša stavba. KUD France Prešern, še boljša tema. Če boste šli pogledati Janija Kovačiča, recimo njega se spomnim, jaz sem bil na tej skupščini, ko smo ponujali, da mi vse umetnike, ki niso bili plačani, izplačamo in prevzamemo stavbo. In pokojni sekretar tega se je odločil, da ne, pri čemer smo vmes pokrivali vse izgube, ki so nastale, ker niso mogli imeti za elektriko, niso imeli za vodo, dolžni so bili za pivo, so se odločili, so prodali stavbo dvojici, sestavljeno iz Rusa in Ukrajinca. Te dva sta zdaj v vojni, tudi osebni, ne. Se pač ne srečata, stavba propada, do njega ne moreš priti. Tako, da to je vaša umetniška, bom rekel ko lahko razpravljate, kaj bi vse razdelili, gospa Honzak reče, kaj pa je 3 %, 17 mio, je pa to tako. 17 mio je izgradnja nove šole in novega vrtca. Ampak saj ga ne rabimo, ne šole, ne novega vrtca, ker saj nam kaže slabo. Kaj je to 3 %. In še to, Plečnikov stadion, jaz z veseljem čakam, gospod Huzjan, ki ste ga omenili, predlog ministrice, kaj bo z njim naredila. Ker sem jaz rekel, da so dve poti, a se da gradbeno dovoljenje, ali se ga proda? Je rekla, je še tretja pot, od takrat, oktobra je že 8 mesecev, zdaj vsi iščemo tretjo pot, to je menda bilo v eni partiji in je tretja pot, ki ni se dobro obnesla. Gospa Honzak pravi, MOL nima potrebne želje po reševanju stanovanjskih problemov. Bom rekel, saj mi ni treba zdaj, če se malo hecam, minister je obljubil v tem mandatu, to je samo še tri leta in pol, 5000 stanovanj. Če jih bo gradil, neprofitna, 5000 mora biti v Ljubljani vsaj 2000, ker drugače nima kaj z njimi početi. In omeni tudi prodajo počitniškega doma v Poreču in reče, ta ni samo za Ljubljano, ampak ej tudi za ostale. Manj kot 2 % ljubljanskih otrok je v tem domu. Tako, da ugotavljam navzočnost po celotni točki. Izvolite gospod Primc, obrazložite svoj cenjeni glas.

**GOSPOD ALEŠ PRIMC**

Ja, proti bom glasoval. Proti bom glasoval, in sicer zato, ker se mi zdi, da za neke ključne probleme mesta pač nimate razumevanja. In ključni problemi mesta bi se morali odraziti v predlogih in osnutkih proračuna. To je ena zadeva. Druga zadeva – rečeno je bilo tukaj v obrazložitvi, da dvigal ni mogoče sofinancirati zato, ker ni mogoče sofinancirati privatnih zadev. Ja, čakajte malo, kaj pa na privatne strehe lahko dajemo sončne celice, Eko sklad lahko daje fasade na privatne bajte, a dvigal se pa ne da? Čakajte malo, lepo prosim, ne govorite takih neumnosti. Če se bomo odločili, da hočemo izboljšati življenjski standard ljudi v Ljubljani, bo nujno začeti graditi dvigala tam, kjer jih še ni. Tako, da jaz bom glasoval proti.

**GOSPOD ZORAN JANKOVIĆ**

Gospa Babnik.

**GOSPA MARUŠA BABNIK**

Hvala za besedo. V Svetniškem klubu Slovenske demokratske stranke ne bomo podprli dveh osnutkov zaradi tega ker se mi zdi, da že a priori karkoli govorijo člani mestnega sveta tukaj in podajajo dosti dobre in argumentirane predloge so to kar a priori proti. Bi pa morda tukaj se vrnila vseeno na participativni proračun. V četrtni skupnosti Sostro, ki je devetdeset--

-----------------------------------------------------------------KONEC POSNETKA ŠT. 20230626­\_164252

**GOSPA MARUŠA BABNIK**

--kilometrov kvadratnih po obsegu, bi se našlo 6-7 km cest, kajti ceste z vsemi odvodnavami, z vso opreme, nekje km cest pride od 120 do 150.000 evrov in sem vzela zelo visoko tarifo, se pravi 7 km bi v ČS Sostro našli in v štirih letih, 4x7 zagotovo. Tako, da če se boste odločili, da bi participativni proračun poskusili, sem na voljo, da se to v ČS Sostro začne izvajati oziroma smo pilotna četrtna skupnost. Hvala.

**GOSPOD ZORAN JANKOVIĆ**

Gospa Babnik, še tisto ne morete izpeljati, ki je že v planu. Ugotavlja navzočnost. Ta novo cesto, zdaj ste spet dvignili proti v vaši stranki. 39.

**Glasujemo O PREDLOGU SKLEPA pod točko A): Mestni svet Mestne občine Ljubljana sprejme osnutek Odloka o proračunu Mestne občine Ljubljana za leto 2024 skupaj s pripombami**.

Prosim za vaš glas.

**26 ZA,**

**8 PROTI.**

**Glasujemo O PREDLOGU SKLEPA pod točko B): Mestni svet Mestne občine Ljubljana sprejme osnutek Odloka o proračunu Mestne občine Ljubljana za leto 2025 skupaj s pripombami**.

Prosim za vaš glas.

**25 ZA,**

**8 PROTI.**

**GOSPOD ZORAN JANKOVIĆ**

Oba sta sprejeta. Čestitke za delo, Saša. Hotela mi je komentirati še neke točke, pa sem rekel, da nima smisla, ker tisti, ki so približno proti jim nobena razlaga ne pomaga.

**AD 7. PREDLOG PROGRAMA VARSTVA PRED NARAVNIMI IN DRUGIMI NESREČAMI MESTNE OBČINE LJUBLJANA ZA OBDOBJE 2023-2030**

Gradivo ste prejeli, prejeli ste poročilo pristojnega odbora. Robi Kus, jedrnato.

**GOSPOD MAG. ROBERT KUS**

Spoštovani župan, podžupanja, podžupani, svetnice in svetniki. Dovolite mi, da vam v zelo kratkem času predstavim del Programa varstva pred naravnimi drugim nesrečami v Mestni občini Ljubljana za obdobje 2023-2030. Kot ste lahko prejeli, v gradivih je v tem programu več poglavij, od vizije, stanja, ciljev in seveda ukrepov za doseganje teh ciljev. Zaradi časovne omejitve se bom opredelil bolj nad, zgolj na cilje in pa ukrepe za doseganje teh ciljev. Ostalo kot sem že dejal je v prilogah gradiva in tudi v samem programu. 5 ciljev zasledujemo v tem programu, uveljavljenih urbanističnih, arhitekturnih in gradbenih pristopov, ki dvigajo raven odpornosti mesta. Dvigovanje ravni odpornosti mesta, in infrastrukture v mestu, zagotavljanje učinkovitih zmožnosti za odziv na nesreče, zagotavlja zmožnosti za takšno okrevanje, obnovo po nesreči, ki zvišuje raven odpornosti mesta in ozaveščanje in opolnomočenje prebivalcev za soočanje z naravnimi in drugimi nesrečami. Za dosego teh cilj smo opredelili 12 ukrepov, znotraj teh 12 ukrepov smo opredelili dodatnih 52 pod-ukrepov, nič jih ne bom vseh predstavljal, ker vem da je čas omejen. Tule imate zapisanih teh 12 ukrepov, imate tudi v gradivu. Jaz jih zdaj ne bi tu bral, ta čas, ko se vam to razlagal ste najverjetneje vsaj polovico prebrali, če ne se pa lahko potem vrnemo na njih. Raje bi se ustavil na teh posameznih ukrepih, opredelil bi tako kot sem dejal le nekatere, ki se za nas, nam pomenijo, ali pa se nam zdijo v tem kratkem času potrebno, smiselno izpostaviti. Eno je povečanje potresne odpornosti, tu nadaljujemo naše delo, da ob investicijskih vzdrževanjih in rekonstrukcijah vključujemo ali pa bomo vključevali tudi ukrepe za povečanje potresne odpornosti stavb in infrastrukture v lasti Mestne občine Ljubljana. Seveda v stavbah v zasebni lasti je tu malo težje, pa vendarle bomo nadaljevali s sofinanciranjem izdelave projektne dokumentacije za stavbe kulturnega pomena, pomagali lastnikom zasebnih stavb, ki so v zasebni lasti, povečanje potresne odpornosti z ustreznim načrtovanjem tega v občinskih prostorskih načrtih in v občinskih podrobnih prostorskih načrtih. Prizadevali se bomo vključiti sofinanciranje ukrepov v programe izvajanja Evropske kohezijske politike in pa regionalnega razvoja in navsezadnje tudi nadaljevali z nudenjem možnosti vključevanja tem lastnikom seveda stanovanj v zasebni lasti v ukrepe javnega stanovanjskega sklada MOL, ki so seveda tukaj tudi v nadaljevanju navedeni. Povečanje poplavne varnosti - 6 ukrepov, seveda jih je znotraj tega več predvidenih. Prvi je izgradnja treh mostov, brvi za povečanje poplavne varnosti jugozahodnega dela Ljubljane. Potem pa izvedba protipoplavnih ukrepov na območju Ljubljanskega barja, Ilovice, Galjevice in Rakovnika, na območju Sibirije in Rakove jelše, na območju Kosez in pa na območju Sostrega. Pri ukrepu zviševanje zmožnosti za usklajevanje, sodelovanje, načrtovanje in vodenje ter druge pogoje za delovanje, bi radi izpostavili izgradnjo območnega centra za zaščito in reševanje in pomoči. Jug, tu gre za projekt, ki bo v sklopu izgradnje Južne izpostave GBL, Gasilske brigade Ljubljana, o kateri bom kasneje spregovoril omogočil tudi prostorske pogoje za infrastrukturo in IKT pogoje za delovanje ključnih struktur tega sistema. Prav tako bo možno vzpostaviti center usklajevanja in vodenja vseh deležnikov ob naravnih in drugih nesrečah, vzpostavljati takrat, ko bo potrebno klicni center za prebivalce in tudi center za sprejemanje logističnih operacij. Pri zviševanju ravni opremljenosti, želimo nadaljevat s financiranjem oziroma sofinanciranjem nakupa treh do štirih gasilskih vozil za potrebe javne gasilske službe, ob tem bi rad omenil, kar je tudi v tekstu, da vozila, ki gredo ven iz uporabe gasilske brigade že do sedaj brezplačno predajamo v uporabo prostovoljnim gasilskim enotam z vso opremo, ki je v njem. Sofinanciranje iz državnih gasilskih domov je prav tako eden izmed teh pod-ukrepov in pa zagotavljanje opreme za nastanitev ljudi v zasilnih, začasnih zatočiščih. V tem obdobju želimo povečati za 100 % to opremo. Zvišanje ravni usposobljenosti znotraj tega projekta Južne izpostave Gasilske brigade Ljubljana je tudi zraven izgradnja poligona, zaščita, reševanje, pomoči, kjer bo možno, kjer bodo kompleksi, v katerem bo možno usposabljanje in vadba vseh za zaščito in reševanje in pomoči, kar bo bistveno pripomoglo k temu saj sedanje površine, ki jih imamo odlično urejene v Gasilski brigadi Ljubljana glede na potrebe seveda ostajajo premajhne. Krajšanje odzivnega časa reševalnih služb. Kot sem že omenil je južna izpostava gasilske brigade bistvena za izvajanje tega, kot veste pomeni njena izgradnja, njena izgradnja bo pomenila izboljšanje časa prihoda na mestu dogodka za 30 % za ta del, ki je južno od Golovca in pa Ljubljanskega gradu. Prav tako imamo v tem obdobju namen izpostaviti, oblikovati eno mesto za izven letališke, izven letališki pristanek helikopterja na težje dostopnih vaških območjih. Na eni izmed območji Prežganja, Lipoglava, Trebeljevega, odvisno od zemljišč in pa seveda dostopov samih, ki pač seveda to omogočajo. Kar se tiče vzpostavitve zmožnosti začasne nastanitve za ljudi želimo v tem obdobju vzpostavit, omogočiti vzpostavitev štirih nastanitvenih centrov po različnih območjih Mestne občine Ljubljana, ne samo v eni četrtni skupnosti za začasno nastanitev 270 oseb na nastanitveni center, kar pomeni, da bi jih lahko za določene stvari začasno namestili 1000 in pa nadaljevati z vzpostavitvijo ustrezne senzorike spremljanja vodostaja na območju poznejših vodotokov v Mestni občini Ljubljana, kar bi pomenilo in bo pomenilo hiter odziv reševalnih služb. Glede na to, da bo to možno spremljati na računalniških povezavah. Hvala lepa za pozornost.

**GOSPOD ZORAN JANKOVIĆ**

Gospod Podobnik, stališče odbora prosim.

**GOSPOD TONE PODOBNIK**

Spoštovani gospod župan, podžupanja, podžupani, svetnice in svetniki ter drugi prisotni. Odbor za zaščito, reševanje in civilno obrambo je na svoji 3. seji dne 7. 6. med drugim obravnaval tudi gradivo za 6. sejo Mestnega sveta Mestne občine Ljubljana in ob obravnavi te točke sprejel predlog Programa varstva pred naravnimi in drugimi nesrečami Mestne občine Ljubljana za leto 2023, za obdobje 2023-2030 ter sprejel naslednji sklep. Odbor za zaščito, reševanje in civilno obrambo se je seznanil s predlogom Programa varstva pred naravnimi in drugimi nesrečami Mestne občine Ljubljana za obdobje 2023-2030 in ga podpira. Sklep je bil sprejet s sedmimi glasovi od sedmih prisotnih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Razprava. Gospod Primc.

**GOSPOD ALEŠ PRIMC**

Gospa Sojar je bila prva.

**GOSPOD ZORAN JANKOVIĆ**

Gospod Primc?

**GOSPOD ALEŠ PRIMC**

Okej. Hvala lepa.

**GOSPOD ZORAN JANKOVIĆ**

Zaspal?

**GOSPOD ALEŠ PRIMC**

Ne, ne nisem zaspal. Samo sem hotel dati dami prednost.

**GOSPOD ZORAN JANKOVIĆ**

O, madona.

**GOSPOD ALEŠ PRIMC**

V tem programu je kar nekaj zelo kvalitetnih rešitev in lahko v tem delu, kar ste napisali vam čestitam in nekatere res dobre rešitve so predlagane. Moram reči, da pa ta program, se mu reče Program varstva pred naravnimi nesrečami in drugimi nesrečami Mestne občine Ljubljana obdobje 2023-2030, ne reče niti ene besede o zastrupitvi vode vodonosnika zaradi kanala C0, za katerega Zoran Janković pravi, da bo zgrajen. To je--

----------------------------------------------------------------------------------------zvok, ki prekine razpravo

**GOSPOD ZORAN JANKOVIĆ**

Gospod Primc, opomin imate, se opravičujem, zelo jasno, da bo zelo jasno, vaše mnenje o nezakonitosti ali pa zastrupitvi, opomin, vam bom besedo vzel, ker se obrnite na vse upravne organe, ki so nam dali gradbena dovoljenja. Toliko. Če bo to nadaljevali, ne boste imeli besedo. Izvolite.

**GOSPOD ALEŠ PRIMC**

Jaz želim povedat, to ste se zdaj vi obesili na eno besedo, da ta program, ne predvideva rešitev oziroma ukrepanja za največjo možno grožnjo, ki se lahko zgodi v primeru potresa, požara ali pa puščanja kanala C0 in posledično--

----------------------------------------------------------------------------------------zvok, ki prekine razpravo

**GOSPOD ZORAN JANKOVIĆ**

Kljub opominu vam jemljem besedo. Usedite se prosim, vam preberem, ne boste več dobili, saj boste dobili. Pojasnilo je zelo jasno. Vse ste dobro rekli, razen ko ste se vtaknili, ker potres, če bo zajel potres bo zajel vse 1200 km kanalizacije, tega je 70 procentov na vodovarstvenem področju. Vi se držite tega in to je zloraba tega tako, da jemljem besedo. Izvolite gospa Sojar, naprej.

**GOSPOD ALEŠ PRIMC**

Glasovanje mestnega sveta zahtevam.

**GOSPOD ZORAN JANKOVIĆ**

Ni glasovanja mestnega sveta. To je to. Gospa Sojar, izvolite. Gospa Sojar, boste?

**GOSPA MOJCA SOJAR**

Ja, slišim, sem pritisnila mikrofon, pa ni takoj deloval.

**GOSPOD ZORAN JANKOVIĆ**

Izvolite, ja.

**GOSPA MOJCA SOJAR**

Evo, zdaj sem pa tukaj. Hvala lepa za besedo. Jaz sem prebrala to gradivo, najprej je tako zelo obširno predstavljeno kako delujejo vsi ti ukrepi, kako deluje vse organizacije na področju zaščite in reševanja. Potem pa seveda na zadnjih straneh, je pa še razpredelnica, o kateri mislim, da je 36 ukrepov, ki naj bi bili izvedeni in srčno upam, da bodo ti ukrepi res izvedeni tako kot je napisano. Posebej sem vesela v tem gradivu vseh aktivnih protipoplavnih ukrepov, ki se izvajajo, ker jaz to malo opazujem, ker živim na najbolj poplavnem delu Ljubljane. Veseli me tudi, da občina dobro skrbi in podpira vse deležnike, ki skrbijo za varovanje občanov in kadarkoli grem mimo kakšnega doma, prostovoljnega gasilskega društva in ko vidim mlade kako razvijajo in zavijajo cevi itd. sem vedno zadovoljna, ker se ukvarjajo s svojo dejavnostjo in ker pomeni, da gasilci znajo pridobiti podmladek in na tem mestu sem videla, da se nam je pridružil gospod Kučič, mu čestitam. Čeprav mogoče nima zaslug za vsako prostovoljno gasilsko društvo, ampak kljub temu tukaj podmladek je in mladi se ukvarjajo z gasilstvom. No, da malo razelektrimo tole naše današnje napeto ozračje, ena izmed dejavnosti prostovoljnih gasilskih društev so tudi veselice in zdajle je čas takih gasilskih veselic in predlagam, da tudi na ta način podprete prostovoljna gasilska društva, kar ta denar zbran na ta način, oni potem uporabijo za neke stvari, za katere sami mislijo, da so dobre zanje. Pri branju sem pa jaz pogrešala nekaj drugega kot gospod Aleš, in sicer ni ukrepov za zaščito pred radioaktivnimi sevanji. Govorimo o radiaciji. Mogoče se to sliši, kdaj pa to bo ali to sploh bo, ampak stanje v svetu je tako, da tudi do tega lahko pride in to pogrešam v tem gradivu. Poglavje 3.5 govori tudi o zaklanjanju in zakloniščih, ta beseda zaklanjanje je res nenavadna. V njej lahko najdemo številko koliko je v evidenci Mestne občine Ljubljana, zaklonišč in to je številka 793 zaklonišč v stanovanjskih stavbah, v podjetjih, v državni in občinski upravi ter državnih in občinskih javnih podjetjih in zavodih. To se prav skupno število zaklonilnih mest je 135.000, dobro skoraj 136.000. To je glede na število prebivalcev v Ljubljani ni prav velika številka. In kar lahko tukaj sklepamo, števila zaklonišč ni dovolj. V predlogu programa, tudi ni navedena možnost gradnje dodatnih zaklonišč, ki seveda ob novogradnjah že nekaj časa ni več potrebna, zakonsko ni več določeno, da morajo biti zgrajena tudi zaklonišča. Eno so zaklonišča, eno so pa zaklonilna mesta, tudi to razliko sem opazila. Mislim pa, da bi bilo potrebno, če se to še ne izvaja, pa tudi nisem našla podatka, preveriti zaklonišča po šolah in vrtcih, ali so prazna? Ali pa so v njih kakšne zapuščene mize in stoli ali pa kaj podobnega in se zato uporabljajo ta zaklonišča? In jaz zato na tem mestu dajem pobudo pri vsem kar sem pohvalila, da se zaklonišča po Ljubljani preverijo, uredijo za vsak primer in, da se tudi razmišlja o kakšni gradnji novih zaklonišč. Hvala lepa.

**GOSPOD ALEŠ PRIMC**

Proceduralno.

**GOSPOD ZORAN JANKOVIĆ**

Izvolite.

**GOSPOD ALEŠ PRIMC**

… /// … nerazumljivo … ///

**GOSPOD ZORAN JANKOVIĆ**

Gospod Primc, vklopite se.

**GOSPOD ALEŠ PRIMC**

65. člen poslovnika govori o odvzemu besede in tukaj piše, da me lahko enkrat opomnite, to ste me, zoper odvzem besede govornik lahko ugovarja, to sem ugovarjal in o ugovoru odloči svet brez razprave in obrazložitve glasu. In jaz sem prosil, da svet glasuje o odvzemu besede. In to niste spoštovali.

**GOSPOD ZORAN JANKOVIĆ**

90. člen pravi drugo, preberite še 90., pa se naučite. Je že v redu. Gospa Sojar, samo odgovor na to. Zaklonišča se redno pregledujejo in ne drži to, kajti ravno zdaj, ko govorimo o novem Vrtcu Galjevica se dela tudi novo zaklonišče za 300 oseb zraven tako, da imamo že obstoječe.

**GOSPA MOJCA SOJAR**

Kaj ne drži?

**GOSPOD ZORAN JANKOVIĆ**

Da se ne gradijo, gradijo se zaklonišča.

**GOSPA MOJCA SOJAR**

Jaz nisem rekla, da ne gradijo. Samo zanima me, če--

**GOSPOD ZORAN JANKOVIĆ**

Ne, gospa Sojar, da se gradijo, zaklonišča se gradi.

**GOSPA MOJCA SOJAR**

Se gradijo? Hvala.

**GOSPOD ZORAN JANKOVIĆ**

Ja, prosim. Gospa Babnik, izvolite.

**GOSPA MARUŠA BABNIK**

Še enkrat hvala za besedo. Dobrodošli, gospod Tomaž Kučič, tukaj v mestnem svetu. Iskrena hvala za to vaše plemenito delo, profesionalnost, strokovnost, ki jo izvajate Gasilski brigadi Ljubljana. Poznam veliko mojih sovaščanov, ki so pri vas zaposleni in vas izredno pohvalijo in to delo, ki ga opravljate za vsakega izmed nas, ker nikoli ne vemo, kje nas bo doletela nesreča, da nam boste priskočili na pomoč res, hvala. Hvala, hvala. Jaz bi morda tukaj, v tem gradivu sem se malo bolj osredotočila predvsem na gasilce, ker je to tudi mogoče eno tako moje področje, ki zelo zanima. Malo zaskrbljujoče je, da je kar 343,7 požarov na 100.000 prebivalcev v Ljubljani in pa, da ima Evropa 257,6 požarov na 100.000 prebivalcev, kar seveda ni, to ni zanemarljiv podatek. Morda bi tukaj jaz predlagala večjo izobraženost prebivalstva, večja ozaveščenost, vsake pol ure na radijskih postajah slišimo kje so radarji kjerkoli po Sloveniji, se pa mogoče lahko tu obvešča tudi o tem, če smo zaklenili, ugasnili vse kar je potrebno ali kaj v tem stilu, da se ljudi ozavešča, ljudje očitno zaradi preobremenjenosti pač prihaja do teh stvari pri katerih mora seveda za zaščita reševanje, gasilci in razne druge službe tudi ukrepati. Predvsem ta ozaveščenost, se mi zdi, da je morda malo premajhna. Namreč v obdobju petih let se je število požarov povečalo kar za 30 % in primeri ko ste posredovali pri raznovrstnih razlitih ali aktivnostih ob nevarnih snoveh pa kar za 58 %. To se mi zdi kar zelo visok procent. Porast je bil tudi številu hkrati potekajočih intervencij, ob vremenskih in hidroloških ujmah. Skratka res ste na teh aktivnostih, res učinkoviti in hvala lepa. Zdaj vzroki za to je seveda urbano okolje, gostota institucij, drugih organizacij, prebivalcev ter obiskovalcev mesta, tudi to je eden od vzrokov, vendar se mi zdi res ta ozaveščenost že tudi najmlajših, da ob ukrepanju manjših požarov ali pa sploh o tem, da odidemo od svojega doma predvsem varno zapuščamo svoje domove ali pa katerekoli skupnosti v katerih delujemo. Seveda ob pohvali Gasilske brigade Ljubljana pa ne smemo zanemariti 35 prostovoljnih gasilskih društev v katerih deluje 4170 članov od tega jih je 1100 operativnih kot je že gospa Sojar povedala, je to ena od organizacij, ki ima res podmladek in vsi v teh društvih delujejo z nekim intuziazmom, veseljem, brez načrtovanega predhodnega plačila, se pravi prostovoljno, kar je res za pohvalit in to pomeni, da imajo tudi ta društva izjemno človeška vodstva, da pritegnejo te mlade k temu prostovoljnemu delu. Pozdravljamo seveda tudi to izpostavo, južno izpostavo Gasilske brigade Ljubljana, tudi teh letališč, če se bodo res uresničila, da bodo seveda intervencije v teh hribovitih predelih čim hitrejše in tako tudi čim bolj učinkovite. Skratka 151 zaposlenih v Gasilski brigadi Ljubljana dela super, učinkovito, dobro. Jaz upam, da boste imeli tega dela, ki ga opravljate čim manj v prihodnjih letih, da se bomo Ljubljančani bom rekla o preventivi ozavestili in bo res tega čim manj. Morda me je pa zgrozil podatek v tem poročilu to, da se tla na otroških igriščih, tu gre zdaj čisto druga smer, segrejejo kar na 65,9° ob sončnem vremenu, kar je največ do vseh tistih površin, ki so tam prikazana, od betona, tlakovcev in asfalta. Jaz predvidevam, da je to podlaga tartan. Zakaj se ta podlaga na otroška igrišča potem polaga? To bi bilo zaenkrat vse. Skratka, hvala lepa za vaše plemenito delo in upajmo, da nihče izmed Ljubljančanov in Ljubljančank vaših posredovanj v prihodnosti ne bo potreboval oziroma jih bo potreboval čim manj. Hvala.

**GOSPOD ZORAN JANKOVIĆ**

Hvala lepa za lepo razpravo. Drugače sva s poveljnikom zmenjena. Samo vaje, nič posredovanja. A ne, Tomaž? Samo vaje? Ugotavljamo navzočnost po celotni točki. Prosim? Izvolite.

**GOSPOD ARNE JAKOB ZAKRAJŠEK**

Hvala za besedo. Jaz bi samo v skladu z vašimi prejšnjimi napotki povedal, da bomo v Svetniškem klubu Levica glasovali za ta sklep zato, ker smatramo, da so pripravljeni ukrepi dobri in pač, ko v Levici prepoznamo dobro zastavljen projekt, ga tudi podpremo. Hvala.

**GOSPOD ZORAN JANKOVIĆ**

Nekaj se dogaja pri vas danes, ker tudi niste bili proti letu 2024, 2025. Gospod Primc.

**GOSPOD ALEŠ PRIMC**

Jaz bom glasoval proti. Ker se mi zdi, da kljub temu, da je gradivo v tistem delu, ki ga obravnava dobro pripravljeno, pa je problem tistega dela, ki ga ne obravnava. In možnost zastrupitve z vodo ljubljanskega vodonosnika je tako velika, da je potrebno ob napovedih Zorana Jankovića, da bo to začelo delovati nujno potrebno predvideti, tudi če nikoli ne bo, ampak v programu, v programu pred naravnimi nesrečami, je to nujno treba predvideti. In program, ki ne bo upošteval ukrepov za zaščito prebivalstva v primeru te zastrupitve, pač ne more biti celovit. Hvala lepa.

**GOSPOD ZORAN JANKOVIĆ**

Ugotavljam navzočnost: 38.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Programa varstva pred naravnimi in drugimi nesrečami Mestne občine Ljubljana za obdobje 2023-2030.**

Prosim za vaš glas.

**36 ZA,**

**1 PROTI.**

Čestitke, kar mirno delajte naprej.

Prehajamo na točko 8.

**AD 8. PREDLOG ODLOKA O SPREMEMBAH ODLOKA O FINANCIRANJU ČETRTNIH SKUPNOSTI V MESTNI OBČINI LJUBLJANA**

Gradivo ste prejeli, prejeli ste tudi poročilo pristojnega odbora. Prosim gospo Jero Grobelnik za kratko uvodno obrazložitev.

**GOSPA JERA GROBELNIK**

Lepo pozdravljeni vsi prisotni. Kot ste prejeli v gradivu predlog spremembe Odloka o financiranju četrtnih skupnosti predvideva povišanje sejnin tako za člane svetov kot za predsednike, in sicer za predsednika iz 2 % na 4 % županove plače in za svetnike iz 0,8 % na 1,6 % županove plače brez dodatkov.

**GOSPOD ZORAN JANKOVIĆ**

Hvala lepa. Gospa Kovačič, prosim za stališče odbora.

**GOSPA DARINKA KOVAČIČ**

Ja, hvala lepa. Torej, Odbor za lokalno samoupravo je na 3. redni seji dne 14. 6. 2023 obravnaval gradivo za 6. sejo Mestnega sveta Mestne občine Ljubljana in ob obravnavi točke predlog Odloka o spremembah Odloka o financiranju četrtnih skupnosti v Mestni občini Ljubljana sprejel naslednji sklep: Odbor za lokalno samoupravo podpira sprejem predloga Odloka o spremembah Odloka o financiranju četrtnih skupnosti v Mestni občini Ljubljana. Sklep je bil sprejet s 5 glasovi od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Ker k predlogu odloka ni bil vložen noben amandma ni razprave, prehajamo na glasovanje. Ugotavljam navzočnost. Rezultat navzočnosti: 34.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o spremembah Odloka o financiranju četrtnih skupnosti v Mestni občini Ljubljana.**

Prosim za vaš glas.

**37 ZA,**

**0 PROTI.**

Hvala lepa. Zelo lepo.

Gremo na točko 9.

**AD 9. PREDLOG ODLOKA O PODELITVI KONCESIJ ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli, prejeli ste tudi poročilo pristojnega odbora. Prosim gospoda Tanjo Hodnik za uvodno obrazložitev.

**GOSPA TANJA HODNIK**

Hvala lepa za besedo. Spoštovani župan, spoštovani svetnice, spoštovani svetniki. V skladu z Zakonom o zdravstveni dejavnosti predlagamo Mestnemu svetu Mestne občine Ljubljana sprejem koncesijskega akta o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana, na osnovi katerega bomo lahko objavili javni razpis za podelitev dveh nadomestnih koncesij. Zaradi odpovedi izvajanja koncesijske dejavnosti, oba koncesionarja se bosta namreč upokojila, se bo konec septembra 2023 prenehal izvajati program zobozdravstva odraslih in konec leta 2023, še program splošne družinske medicine. Zaradi predpisanih dolgotrajnih postopkov podeljevanja zdravstvenih koncesij in izvedbo vseh formalnosti predlagamo sprejem po hitrem postopku. Hvala lepa.

**GOSPOD ZORAN JANKOVIĆ**

Hvala lepa. Prosim gospo Dunjo Labović Begović za stališče odbora.

**GOSPA DR. DUNJA LABOVIĆ BEGOVIĆ**

Pozdravljeni. Odbor za zdravje in socialno varstvo podpira sprejem predloga Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana po hitrem postopku. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija meni, da so izpolnjeni pogoji za hitri postopek, kot jih določa prva alineja 3. odstavka 122. člena Poslovnika Mestnega sveta Mestne občine Ljubljana. Se pravi posledice, ki lahko nastanejo. K samemu aktu pa komisija nima pripomb pravne narave. Hvala.

**GOSPOD ZORAN JANKOVIĆ**

Najprej odpiram razpravo o hitrem postopku. Ni. Ugotavljam navzočnost po celotni točki. 37.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da Odlok o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana sprejme po hitrem postopku*.***

Prosim za vaš glas.

**30 ZA,**

**0 PROTI.**

**GOSPOD ZORAN JANKOVIĆ**

In zdaj gremo v razpravo o točki, vsebini. Gospod Primc.

**GOSPOD ALEŠ PRIMC**

Jaz se strinjam s podeljevanjem koncesij, ampak se mi zdi, da je število koncesij, ki se jih namerava podeliti premajhno. Glede na to, da na tisoče ljudi nima svojega osebnega zdravnika in glede na to, da je starostna struktura v Zdravstvenem domu Ljubljana taka, da se pričakuje v naslednjih letih še dodaten osip, bi bilo nujno potrebno po mojem razpisati 10 koncesij za družinskega zdravnika, 3 koncesije za zobozdravnike in vsaj 3 še za ginekološke ambulante. Tako da jaz se strinjam s tem, da se koncesije podeljujejo, ker je potrebno ljudem zagotoviti dostop do zdravnika. Ampak v bistveno večjem obsegu kot je pa to sedaj predlagano. Hvala lepa.

**GOSPOD ZORAN JANKOVIĆ**

Enkrat se gospod Primc strinja, ampak spet ima narobe, ker mi lahko razpišemo toliko koncesij, kolikor dobimo soglasij od države. Ja, ampak važno, da se sliši. Gospa Bregant.

**GOSPA DR. TINA BREGANT**

Ja, hvala. Zdaj, koncesionarji so res del javne mreže, potrebovali bi jih več ne 2 pač pa 20, da bi delovali v javnem zdravstvu in ne samo za nadomeščanja upokojitev. Sicer se strinjam, da je eden boljše kot nobeden. Vendar smo ravno prej pri zaščiti in reševanju poslušali, da si želimo samo vaje pri gasilcih, v tem primeru, v zdravstvu pa pravzaprav gre za gašenje enega ogromnega požara s kanglico vode. In žal ta dva koncesionarja ne bosta mogla rešiti vse problematike.

**GOSPOD ZORAN JANKOVIĆ**

Lepa hvala. Gospa Bregant, prej niste poslušala. 23 novih zdravnikov imamo letos, pri čemer je ena odšla iz ZD Ljubljana, 6000 Ljubljančanov oziroma ljudi smo že vpisali, opredelili. Tako, da če ste bili tako kritični pred pol leta, bi lahko vsaj pohvalila zdaj zdravstveni dom. Gospa Sojar, izvolite.

**GOSPA MOJCA SOJAR**

Hvala lepa. Najprej imam komentar na teh 23 novih zaposlenih zdravnikov. Upam, da tukaj niso všteti tudi vsi tisti, ki so ravnokar naredil strokovni izpit, pa bodo zdaj mogoče 2, 3 mesece vegetirali v zdravstvenem domu kot družinski zdravniki, potem bodo šli pa na specializacijo. Ker potem ta podatek ne drži čisto dobro.

**GOSPOD ZORAN JANKOVIĆ**

12 specialistov, sem povedal. Tako, da je. Ampak 23 zaposlenih.

**GOSPA MOJCA SOJAR**

No, dobro. Evo. No, v redu. Drži. Jaz sem že na začetku, ko smo govorili o umiku točke, omenila zakaj se mi zdi potrebno sprejemati dodeljevanje koncesij in, če vodstvo zdravstvenega doma ni sposobno in nima možnosti zagotoviti izvajanja teh programov in to spremljamo že nekaj časa je potrebno zaradi koristi pacientov podeliti koncesije tistim, ki lahko zagotavljajo izvajanje programov. Nova Slovenija je pozvala Vlado Republike Slovenije, da skladno z 51. členom ustave, ki določa pravice do zdravstvenega varstva iz javnih sredstev, interventno uredi dostopnost do zdravstvenih storitev nedopustno čakajočih na način, da bodo te storitve--

-----------------------------------------------------------------------------------zvok, ki prekine razpravo

**GOSPOD ZORAN JANKOVIĆ**

Gospa Sojar, to poznamo. Se opravičujem. A nam rabite brati, kaj so imeli? Obrnite se na parlament, pa naj tam uredijo.

**GOSPA MOJCA SOJAR**

Ja, ampak želim povedati.

**GOSPOD ZORAN JANKOVIĆ**

Gospa Sojar, brati vse te točke, ne, to poznamo. Ko bodo tam rešili, bomo. Lepo prosim, držite se točke, če ne, zdaj imate opomin.

**GOSPA MOJCA SOJAR**

Drži. Potem sem hotela pa komentirati, no bom pa to, v časopisih smo lahko prebirali kako je bilo z razpisi za specializacijo družinske medicine na državni ravni in pa na ravni Zdravstvenega doma Ljubljana. Na državno raven se jih je prijavilo veliko več na razpis države kot pa na razpis Zdravstvenega doma Ljubljana, kjer mislim, da se je prijavil samo eden na razpisanih 14 ali pa, ne bom natančno vedela teh številk, samo eden se je prijavil. Zakaj se ne prijavljajo radi na razpise javnih zavodov? Ker morajo potem tam oddelati vsa tista leta dokler, ki so jih porabil za specializacijo, če se prijavijo na specializacijo pri zasebniku jim tega ni treba oddelati. Dobro ne bom nadaljevala, zato ker bom ustavljena, ker bom spet.

**GOSPOD ZORAN JANKOVIĆ**

Tako, hvala lepa.

**GOSPA MOJCA SOJAR**

Bo rekel, da je to na državnem.

**GOSPOD ZORAN JANKOVIĆ**

Seveda, hvala lepa. To je tudi za komentirati. A se vam zdi prav, da se iz javnih sredstev investira v neko specializacijo, potem naredi specializacijo, pa drugi dan zapusti. Mi tudi ponujamo zdaj stanovanja zdravnikom družinske medicine, za toliko časa, dokler so zaposleni v zdravstvenem domu. Drugače pa pravim, pred tem se boste ujela v past, gospa Sojar. Zagovarjate javna sredstva, tu pa, dajte ne, prijavijo se tam, kjer gredo potem lahko kamor hoče. Pri nas ne. Odgovornost do javnega denarja, če je toliko denarja, le dobijo denar, potem morajo ostati toliko let. Ugotavljam navzočnost. Izvolite, gospod Primc.

**GOSPOD ALEŠ PRIMC**

Zdaj bom pa glasoval za. Zato, ker je še vedno boljše, da se nekaj reši, kot pa, da se ne. Tako, da napovedujem, da bom glasoval za.

**GOSPOD ZORAN JANKOVIĆ**

Hvala lepa. Rezultat navzočnosti: 30.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana.**

**28 ZA,**

**0 PROTI.**

Hvala lepa. Kaj bo šele do konca te seje?

**AD 10. PREDLOG STRATEGIJE DIGITALNEGA RAZVOJA MESTNE OBČINE LJUBLJANA V OBDOBJU 2023 – 2027**

Gradivo ste prejeli, prejeli ste poročilo pristojnega odbora. Prosim gospoda Debeljaka, da poda uvodno obrazložitev.

**GOSPOD ARIAN DEBELJAK**

Hvala za besedo. Spoštovani župan, podžupanja, podžupani, mestne svetnice in svetniki, sodelavci. Predlog Strategije digitalnega razvoja Mestne občine Ljubljana v obdobju 2023 do 2027 je prvi celovit strateški dokument MOL na področju digitalizacije in je rezultat skupnega dela strokovnih sodelavk in sodelavcev Službe za digitalizacijo, Sektorja za informatiko javnega holdinga Ljubljana ter zunanjih strokovnih sodelavcev z izkušnjami na področju trajnostnega urbanega razvoja in praksami na področju internetne in multimedijske tehnologije. V postopek priprave strategije so bili vključeni meščanke in meščani, mestna uprava, strokovna javnost in politični odločevalci. Sodelovanje je potekalo preko individualnih in skupinskih intervjujev, anket, delavnic in spletne razprave z javnostjo. Namen te naše strategije je strateško pristopiti k digitalnemu razvoju v MOL tako, da bo ta potekal po meri meščank in meščanov, da bo s sodobnimi digitalnimi rešitvami reševal resnične izzive mesta, da bo nadgrajeval obstoječe mestne storitve in pomagal upravljavcev mesta pri hitrejšem odzivu na tveganja in nenazadnje, da bodo digitalne rešitve dostopne vsem. Hkrati bodo podatki o mestu na razpolago kot odprti podatki tako podjetjem kot tudi raziskovalno razvojnim ustanovam. Strategija digitalnega razvoja MOL vsebuje 5 strateških ciljev, ki smo jih podali v gradivu, ki predstavljajo ključne stebre usmeritev strategije. Vsi strateški cilji pa vseskozi sledijo vrednotam in načelom, da mora Ljubljana ostati mesto po meri človeka, da je zeleno in zdravo mesto, ki spodbuja pravičen ekonomski napredek, da meščankam in meščanom tudi na področju digitalnih storitev zagotavlja varnost in da deluje transparentno. Strategija se nanaša na obdobje do leta 2027. Seveda pričakujemo, da se bo v tem času tehnologija še naprej hitro razvijala, čemur bomo v največji možni meri sledili tudi v MOL ter strategijo in digitalne storitve temu ustrezno, dinamično posodabljali in prilagajali. Predlagamo, da mestni svet sprejme predlog strategije. Hvala lepa.

**GOSPOD ZORAN JANKOVIĆ**

Hvala lepa. Prosim gospo Kovačič za stališče odbora.

**GOSPA DARINKA KOVAČIČ**

Odbor za lokalno samoupravo je na tretji redni seji obravnaval gradivo za 6. sejo Mestnega sveta MOL in ob obravnavi točke predlog Strategije digitalnega razvoja Mestne občine Ljubljana v obdobju 2023 do 2027 sprejel naslednji sklep: Odbor za lokalno samoupravo podpira sprejem predloga Strategije digitalnega razvoja Mestne občine Ljubljana v obdobju 2023 do 2027. Sklep je bil sprejet s štirimi glasovi za od štirih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava, prosim. Gospod Feratović.

**GOSPOD JASMIN FERATOVIĆ**

Jaz bi samo želel čestitati pripravljavcem te strategije. Jaz že leta spremljam, kako nastajajo podobni strateški dokumenti na nacionalnem nivoju in na splošno je pač javni IT zelo problematično področje in se mi zdi, da so pripravljavci strategije nekako zajeli zelo širok spekter, kako digitalizaciji vpeljati in pospeši v Ljubljani. Naslonili so se tudi predvsem na ljudi in na to, kako se s podatki upravlja in komu služijo. Tako, mislim, da je to verjetno najboljši tak strateški dokument, kar sem jih na nivoju, torej neke javne uprave do zdaj videl, me pa seveda skrbi končna implementacija, ker v tej službi naj bi bila samo peščica ljudi. Tako, da upam, da bo mestna občina imela več posluha oziroma, da se uspe nekako nagraditi delo teh ljudi, tudi s tem, da jim pač razširi možnosti za to, zelo dobro zastavljeno strategijo na koncu tudi implementirajo. Ker tukaj se potem na koncu po navadi zalomi tudi pač od leta 2003 naprej imamo različne odločbe računskega sodišča, kako so takšni projekti bili slabo implementirani drugod in Ljubljana je lahko res svetla izjema.

**GOSPOD ZORAN JANKOVIĆ**

Ljubljana je že zdaj bila izjema, ker ni nikoli dobila negativna mnenja. Gospa Sojar.

**GOSPA MOJCA SOJAR**

Hvala lepa za besedo. Tudi jaz se pridružujem tej pohvali in res to gradivo, digitalni razvoj Mestne občine Ljubljana, mislim, da smo že kar nekaj časa čakali, ker digitalizacija je tukaj. Mladim tega sploh ni treba razlagati, mogoče moji generaciji in starejšim je to drugače sprejemljivo, smo slišali tudi podžupana Crneka, da tudi mestni svetniki ne uporabljamo dovolj očitno vseh teh digitalnih orodij in pa ponudbe, ki je že na voljo na spletnih straneh Mestne občine Ljubljana. Me veseli, da so to tako razdelili, to strategijo na 5 ciljev. Recimo v prvem cilju Digitalno mesto in skupnost pravijo, da bodo razvili aplikacijo, ki bo oglaševala in združevala ponudnike, kar smo že zdaj imeli na spletni strani Mestne občine Ljubljana, zato da bomo lahko podprli lokalno, najprej pridelavo, potem pa tudi lokalni nakup. Jaz sem bila tudi na tem izobraževanju, ki je bilo pripravljeno za mestne svetnike in sem bila tudi takrat navdušena nad vsem kar je bilo povedano, enako me je kot pri kolegu Feratoviću zmotilo, da so povedali, da imajo zelo malo ljudi, ki se s tem ukvarja. Verjetno bo tudi to šlo naprej, ta trend, da bodo še morali nekoga zaposliti, potem vidimo, da recimo pri digitalnih orodij za upravljanje mesta, to bo občanom prineslo res lahko veliko dobrega seveda ob primernem izobraževanju vseh občanov, ker kot vemo je aplikacija Bicikelj najbolj prepoznavno digitalno orodje v Ljubljani. Potem je bila večkrat v tej strategiji izpostavljena digitalna varnost. Jaz sem prepričana, da si vsi želimo, da bo to vse, kar se bo ta digitalizacija, vse te platforme, ki se bodo izvajale, da bodo varne za vsakršno varstvo podatkov, ne samo osebnih, tudi kakšnih drugih, to so na tem izobraževanju tudi rekli, da je to njihov prvi cilj in da so tudi posvetovalne skupine. V gradivu imamo nekaj mnenj posvetovalne skupine, tudi to izpostavlja, da je treba zaščititi varstvo podatkov in pa, da je treba v ospredje tovrstnih pilotnih skupnosti postaviti ljudi, ne tehnologij. To sem zdaj prebrala in sem citirala in mislim, da je v tej strategiji prav to prvi cilj zasledujejo, da bo strategija pripravljena, ne zaradi sama sebe, ampak zato, da bo v pomoč in podporo mestne uprave in vsem meščanom. Tako, da čestitam za to strategijo.

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Tudi jaz bi čestital za tole pripravljeno strategijo, nisem sicer tak strokovnjak za računalništvo kot je gospod Feratović, ampak sem pa pri kakšnem projektu digitalizacije sodeloval tako, da res mi zelo celovito. Edino eno stvar malo pogrešam tudi navezujoč se na to kar je prej rekel podžupan Crnek, kar nekaj starejših tudi še vedno ne zna uporabljati računalnika, ga nima in ni za pričakovati, da se bodo to naučili. S tem problemom smo se tudi v moj službi na Agenciji za kmetijske trge pred leti ukvarjali in smo pač ugotovili, da bo potrebno predvideti neka vnosna mesta, kjer bodo lahko ljudje stvari, ki jih je pač nujno potrebno urediti digitalno, na teh vnosnih mestih uredil ob pomoči, se pravi, ja treba je investirati v izobraževanje. Prav gotovo je pa potrebno predvideti tudi, da toliko in toliko ljudi vseh storitev ne bo moglo digitalno izvesti in tam bodo rabili pomoč. Tako, da samo še ta vnosna mesta sem pogrešal, drugače pa res, hvala lepa.

**GOSPOD ZORAN JANKOVIĆ**

Drugače pa že 15 let opismenjujemo starejše računalniško. Gospa Damij.

**GOSPA MAG. KATJA DAMIJ**

Ja, hvala. Živijo. Tudi jaz sem navdušenjem prebrala to strategijo digitalizacije, sem bila tudi na predstavitvi, tudi predstavitev je bila super tako, da res. Torej, ne samo to, da me navdušuje, da sploh dobivamo to digitalno strategijo, ampak tudi pripravljavce bi pohvalila, sploh glede na resurse, da so zajeli prave vsebine, ker na začetku ko se lotevaš, ko je toliko vsega lahko možno za zrihtat, je to mislim, da super, super rezultat, da je velik poudarek na zunanjih uporabnikih in da je tudi tak pristop, da so glede na vse razne heterogene skupine, da so vključeni, torej ne samo mladi in tisti, ki smo itak digitalno pismeni, ampak tudi vsi tisti, ki tega še ne uporabljajo, ki imajo malo zavore, malo strahu. Potem mogoče osebe z oviranostmi, ki lahko sistem pomaga, povečajo črke, dajo zvočno prebrat, potem tujci, turisti tisti, ki ne znajo slovensko, tako, da in kot so omenili govorniki pred mano je fajn, da je to že vključeno v izobraževanja za odrasle. Hkrati je možno te storitve povezati tudi z drugimi občinami, sploh sosednjimi občinami, ki so že skupne storitve, z državnimi. Sploh bi bilo idealno, da bi vse občine v Sloveniji, mogoče celo država uporabljala isto aplikacijo, potem bi se uporabniki znašli in bi ne vem, pač veliko ljudi potuje ali ima več naslovov ali so na dopustih ali so na študiju in bi lahko uporabljali to v večih občinah. Všeč mi je to, da strategija omogoča prve korake v pametno mesto, kjer je v nadaljevanju možno implementirati številne praktične izboljšave, ne samo digitalne vloge, upravljanje prometa, načrtovanje poti preko več različnih prevoznih sredstev, interaktivno parkiranje, prilagodljivi sinhronizirani vozni redi potniškega prometa, prilagajanje intervalov semaforjev, predvidevanja in takojšnjo preusmeritev prometa v primeru prometnih zastojev. Meritve prometa, razne okoljske meritve, enotni prikaz časovne zasedenosti e-polnilnic, enotni rezervacijski sistem, povezane rešitve sodobnih prevozov, kot je car sharing. Razne enotne vstopne točke za prijave, za vloge, za številne aktivnosti, dogodke na nivoju občine in četrtnih skupnosti, dogodke za otroke, odrasle. Prikaz delovnih časov, urnikov, skratka, saj veliko tega že obstaja na spletu, ampak, da bi bilo tako povezano in predvsem, da bi bilo zelo preprosto za končnega uporabnika. To vse lahko bistveno izboljša kvaliteto življenja. Zato sem tudi dala pobudo za ustanovitev novega delovnega telesa v MOL, to je Odbora za digitalizacijo, ki bi se s tem specialno ukvarjal, ker kar je bil včasih mogoče nadstandard, je danes pomembno in jutri bo to nujno. Osebno si želim, saj vem, da to še ni možno, tudi ponovno uvedbo hibridnih sej, ker če ne sedanjost, je pa prihodnost sigurno digitalna. Tako da si želim in verjamem, da bo Ljubljana tudi na tem področju vzor in da bo Ljubljana delala velike digitalne korake. Želim si to, da bi strategija, torej cilji, zajem uporabniških zahtev in funkcionalnosti, da bi se tudi ažurno posodabljala, ker digitalno neki planirat za 4 leta naprej, seveda moraš imeti strategijo, ampak v tem se bo že vse sorte spremenilo. Rešitev, izvedba mora biti hitra in močna v ozadju in hkrati na površini izredno enostavna pregledna, logična, skratka uporabniško maksimalno prijazna. Tako, da strategijo v Gibanju svoboda podpiramo in bomo glasovali za.

**GOSPOD ZORAN JANKOVIĆ**

Hvala lepa. Ugotavljam navzočnost. Gospod Primc, izvolite.

**GOSPOD ALEŠ PRIMC**

Jaz bom glasoval za. Bi pa res prosil, da ta svet za digitalizacijo, če bo ustanovljen, mislim, da bi bil res super, da bi bil. Da bi res posebno skrb in misel namenil tistim, ki tej digitalizaciji ne bodo mogli slediti. Da ne bi bili potem izključeni iz nekih storitev in zaradi tega drugorazredni državljani. Drugače pa res, še enkrat pohvala.

**GOSPOD ZORAN JANKOVIĆ**

35.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Strategije digitalnega razvoja Mestne občine Ljubljana v obdobju 2023 – 2027.**

Prosim za vaš glas.

**36 ZA,**

**0 PROTI.**

Hvala lepa. Sprejeto.

**AD 11. A) PREDLOG ODLOKA O DODELJEVANJU KADROVSKIH ŠTIPENDIJ MESTNE OBČINE LJUBLJANA**

**B) PREDLOG ODLOKA O ŠTIPENDIJAH ZA NADARJENE MESTNE OBČINE LJUBLJANA**

Arian, čestitke. Gradivo ste prejeli s sklicem seje. Prejeli ste tudi poročilo pristojnega Odbora za predšolsko vzgojo in izobraževanje. Po sklicu ste prejeli še amandma župana k 11.b točki. Prosim direktorico Uršo Otoničar, da poda uvodno obrazložitev za obe točki.

**GOSPA URŠA OTONIČAR**

Lepo pozdravljeni. Od osnutka, ki smo ga obravnavali 17. 4. je pri obeh predlogih prišlo do dveh večjih sprememb. Ena se tiče urejanja mirovanja študijskega razmerja, ki se določi tako, da lahko pravica do štipendije miruje največ 3 študijska oziroma dijaška leta iz utemeljenih razlogov. Pri odloku o dodeljevanju kadrovskih štipendij pa je urejen sistem prehajanja, se pravi tisti, ki so do zdaj prejemali štipendijo za nadarjene, da pod kakšnimi pogoji oziroma, da je možno preiti v kadrovske štipendije. Predlagamo oziroma predlog je pa tudi za amandma in sicer pri štipendijah za nadarjene, za tiste, ki študirajo v tujini enkratno izplačilo v naprej na začetku študijskega leta.

**GOSPOD ZORAN JANKOVIĆ**

Hvala lepa. Gospa Pišljar, prosim za stališče odbora za obe točki.

**GOSPA KSENIJA PIŠLJAR**

Hvala za besedo. Na 4. redni seji smo obravnavali oba predloga o dodeljevanju kadrovskih štipendij MOL in o štipendijah za nadarjene. Oba predloga ta bila sprejeta s 7 glasovi za od osmih navzočih. Hvala.

**GOSPOD ZORAN JANKOVIĆ**

Hvala lepa. Gospod Horvat, stališče statutarno pravne.

**GOSPOD IGOR HORVAT**

Hvala za besedo. Statutarno pravna komisija ni imela pripomb pravne narave pri 11. točki dnevnega reda.

**GOSPOD ZORAN JANKOVIĆ**

Hvala. Ker ni k predlogu vložen noben amandma, ni razprave, zato prehajamo na glasovanje.

… /// … iz dvorane – nerazumljivo … ///

**GOSPOD ZORAN JANKOVIĆ**

Pri kateri točki boste obrazlagali glas? Zdaj mi samo še povejte, vsaj pustite me do konca.

… /// … iz dvorane – nerazumljivo … ///

**GOSPOD ZORAN JANKOVIĆ**

Pri prvi točki A), če poslušate ni nobenega amandmaja, prehajamo na glasovanje. Boste to obrazlagali? Ali boste šli na amandma obrazlagati glas? A ali B?

**GOSPA KSENIJA SEVER**

A.

**GOSPOD ZORAN JANKOVIĆ**

A. Ugotavljam navzočnost po celotni točki. Rezultat navzočnosti: 33. Gospa Sever, izvolite k točki A.

**GOSPA KSENIJA SEVER**

Hvala. Bomo predlog podprli, ker dejansko grejo štipendije v pravo smer. Tudi izbor štipendistov podpiramo, mislimo, da komisija zelo dobro deluje. Predvsem pa lahko vidimo te nadarjene štipendiste na nastopih, ki jih prireja oziroma sodelujejo v okviru MOL. Hvala lepa.

**GOSPOD ZORAN JANKOVIĆ**

Gospod Primc, pod A.

**GOSPOD ALEŠ PRIMC**

Ja, jaz seveda podpiram kadrovske štipendije, ampak žal ni bil upoštevan predlog gospe Martine Vuk iz--

**GOSPOD ZORAN JANKOVIĆ**

Kaj je obrazložitev?

**GOSPOD ALEŠ PRIMC**

Zato ne bom mogel podpreti zadeve, zato ker je enoletni rok, ko mora človek, ko konča študij oziroma šolanje biti na razpolago za zaposlitev predolg. Jaz mislim, da bi bil smiseln enomesečni rok, s tem, da bi človek pol leta prej recimo napovedal, jaz bom končal v roku pol leta, prosim, če mi lahko najdete neko službo, ne pa, da bo še eno leto mogel biti na razpolago mestni občini. To je problem. To je velik problem. In prosim, glejte, če se le da, da zavrnemo, pa takoj damo še enkrat na glasovanje--

**GOSPOD ZORAN JANKOVIĆ**

Odgovor je ne.

**GOSPOD ALEŠ PRIMC**

--popravljeno.

**GOSPOD ZORAN JANKOVIĆ**

Odgovor je ne.

**GOSPOD ALEŠ PRIMC**

Enoletna doba je predolga.

**GOSPOD ZORAN JANKOVIĆ**

Ne bom komentiral, do zdaj ni bilo, on je govoril točko B, pa nič hudega.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o dodeljevanju kadrovskih štipendij Mestne občine Ljubljana.**

Prosim za vaš glas.

**34 ZA,**

**0 PROTI.**

**GOSPOD ZORAN JANKOVIĆ**

Jaz se opravičujem, zdaj vprašam. A jaz lahko gospodu Primcu ne pustim obrazložitev glasu. On pravi, da bo glasoval proti, glasovanje je pa drugačno.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, ne, da bom glasoval proti, samo vprašal, kaj je, ne tako, kar poslušajte se, zapisnik. In gremo pod točko B. Amandma. Razprava. Ni.

**Glasovanje poteka pod točko B) o AMANDMAJU ŽUPANA: V 28. členu se tretji in četrti odstavek spremenita tako, da se glasita: »Štipendija za nadarjene za izobraževanje v Republiki Sloveniji se izplačuje mesečno, najpozneje do 15. dne v mesecu za tekoči mesec, štipendija za nadarjene za študij v tujini pa se izplača v enkratnem znesku za tekoče študijsko leto«.**

**(4) Štipendija za nadarjene se izplačuje za vseh dvanajst mesecev v koledarskem letu, razen:**

**v zaključnem letniku srednješolskega izobraževanja, ko se za meseca julij in avgust ne izplača, ter v zaključnem letniku študija, ko se izplačilo zaključi z zadnjim mesecem študijskega leta oziroma zadnjim mesecem zaključka izobraževanja, če se izobraževanje zaključi v dodatnem študijskem letu«.**

Prosim za vaš glas.

**35 ZA,**

**0 PROTI.**

**In zdaj glasujemo O PREDLOGU SKLEPA: Mestni svet Mestne občine Ljubljana sprejme predlog Odloka o štipendijah za nadarjene Mestne občine Ljubljana skupaj s sprejetim amandmajem.**

**GOSPOD ZORAN JANKOVIĆ**

Izvolite, gospa Sojar.

**GOSPA MOJCA SOJAR**

Hvala lepa. Ne, glasovala bom za. Ampak bi pa želela, da se pri štipendijah za nadarjene, dajmo se zdaj vsi spomniti ene violinistke mlade, ki je nagrado 9. maja zaigrala eno, en strašen komad se reče. Mislim, da je ta gospodičnica že nekajkrat prosila za štipendijo Mestne občine Ljubljana in jo ni dobila. In zdaj sem to en konkreten primer izpostavila, bi si želeli, da se tudi take, jaz sem bila prepričana, da je štipendistka, da zato igra, pa mi je povedala, da ni. Ampak absolutno bom glasovala za.

**GOSPOD ZORAN JANKOVIĆ**

Joj, gospa Sojar. Joj, gospa Sojar. Zdaj pa tako. Pri vsem tem, kot me smatrate, se nikoli ne vtikam v komisijo, ki izvrstno opravlja delo, prej je nekdo pohvalil. Drugič, dotična gospodična, ki je odlična ni meščanka Ljubljane in tretjič, dobila je donacijo po moji zaslugi.

**GOSPA MOJCA SOJAR**

Super. Hvala.

**GOSPOD ZORAN JANKOVIĆ**

Tako, da predno kaj rečete.

… /// … iz dvorane – nerazumljivo … ///

Prosim za vaš glas.

**34 ZA,**

**0 PROTI.**

Včasih se mi zdi, samo da se kot slišimo, pa tudi nihče proti, sprejeto.

**AD 12. PREDLOG SKLEPA O SOGLASJU K IZPLAČILU DELA PLAČE ZA DELOVNO USPEŠNOST DIREKTORICI JAVNEGA ZAVODA ŠPORT LJUBLJANA ZA LETO 2023 IZ NASLOVA POVEČANEGA OBSEGA DELA**

Gradivo ste prejeli. Prejeli ste poročilo pristojnega odbora. Prosim gospoda Kolenca za uvodno obrazložitev.

**GOSPOD MARKO KOLENC**

Spoštovani. Svet javnega zavoda Šport Ljubljana je dne 3. maja na podlagi Zakona o sistemu plač v javnem sektorju--

**GOSPOD ZORAN JANKOVIĆ**

Prosim malo tišine, lepo prosim. Dajmo še potrpeti.

**GOSPOD MARKO KOLENC**

--sprejel sklep, s katerim je določil del plače za delovno uspešnost iz naslova povečanega obsega dela direktorici Javnega zavoda Šport Ljubljana Tatjani Polajnar z obdobje od 1. 1. 2023 do 31. 12. 2023 za posamezni mesec, v višini največ do več 20 % njene osnovne plače. Iz obrazložitve sklepa Javnega zavoda Šport Ljubljana izhaja, da bo direktorica v letu 2023 opravila povečan obseg dela zaradi nadomeščanja začasno odsotnih delavcev in nezasedenih delovnih mest strokovnih sodelavcev. Prav tako se v letu 2023 pričakuje dodatna delovna obveznost direktorice, ker Javni zavod Šport Ljubljana prevzema v upravljanje nove športne objekte in površine na območju Mestne občine Ljubljana. Predlagam, da mestni svet sprejme predlagani sklep s katerim se daje soglasje k izplačilu dela plače za delovno uspešnost iz naslova povečanega obsega dela direktorici Javnega zavoda Šport Ljubljana, Tatjani Polajnar, za obdobje od 1. 1. 2023 do 31. 12. 2023 za posamezen mesec v višini največ do 20 % njene osnovne plače. Hvala lepa.

**GOSPOD ZORAN JANKOVIĆ**

Hvala lepa. Prosim gospoda Logarja za stališče odbora.

**GOSPOD MAG. SAMO LOGAR**

Hvala lepa za besedo. Odbor za šport je na svoji 3. redni seji sprejel sklep, da sprejme predlog Sklepa o soglasju k izplačilu dela plače za delovno uspešnost direktorici Javnega zavoda Šport Ljubljana za leto 2023 iz naslova povečanega obsega dela. Sklep je bil sprejet s 5 glasovi za, 0 proti od petih navzočih.

**GOSPOD ZORAN JANKOVIĆ**

Gospod Horvat, stališče.

**GOSPOD IGOR HORVAT**

Hvala za besedo. Statutarno pravna komisija tudi pri tej točki ni imela pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava? Ni razprave. Ugotavljam navzočnost. Rezultat navzočnosti: 34.

**Glasovanje poteka O PREDLOGU SKLEPA: Mestni svet MOL sprejme predlog Sklepa o soglasju k izplačilu dela plače za delovno uspešnost direktorici Javnega zavoda Šport Ljubljana za leto 2023 iz naslova povečanega obsega dela.**

Prosim za vaš glas.

**22 ZA,**

**9 PROTI.**

Sprejeto. Hvala lepa.

Gremo na točko 13.

**AD 13. PREDLOG SKLEPA O SOGLASJU K SPREMEMBAM IN DOPOLNITVAM STATUTA JAVNEGA ZAVODA ŠPORT LJUBLJANA**

Gradivo ste prejeli, prejeli ste tudi poročilo pristojnega odbora. Marko Kolenc, še enkrat nazaj. Izvoli.

**GOSPOD MARKO KOLENC**

Mestni svet je na 3. seji v marcu sprejel Sklep o spremembah dopolnitvah Sklepa o ustanovitvi Javnega zavoda Šport Ljubljana. S sklepom o spremembah in dopolnitvah sklepa o ustanovitvi se je med drugim število članov--

-----------------------------------------------------------------KONEC POSNETKA ŠT. 20230626­\_174252

**GOSPOD MARKO KOLENC**

-- sveta Javnega zavoda Šport Ljubljana povečalo iz dosedanjih 5 na 7 članov. Svet Javnega zavoda je tako na 1. seji dne 15. maja sprejel Spremembe in dopolnitve Statuta Javnega zavoda Šport Ljubljana, s katerim se Statut uskladi z določbami Sklepa o spremembah in dopolnitvah Sklepa o ustanoviti Javnega zavoda Šport Ljubljana. Prav tako se z namenom učinkovitejšega delovanja sveta javnega zavoda in s tem opravljanje nadzora na javnim zavodom Statut zavoda dopolni še z določbami, ki jasneje urejajo postopek izvedbe dopisne seje sveta javnega zavoda ter uvaja možnost sklica videokonferenčne seje. Svet javnega zavoda mora obravnavanim spremembam in dopolnitvam statuta javnega zavoda pridobiti soglasje ustanoviteljice Mestne občine Ljubljana. Zato predlagam, da mestni svet sprejme predlagan sklep, s katerim daje soglasje k spremembam in dopolnitvam Statuta Javnega zavoda Šport Ljubljana. Hvala lepa.

**GOSPOD ZORAN JANKOVIĆ**

Hvala lepa. Gospod Logar, stališče odbora.

**GOSPOD MAG. SAMO LOGAR**

Hvala lepa za besedo. Odbor za šport je na 3. redni seji svoji sprejel sklep: Odbor za šport sprejme predlog Sklepa o soglasju k spremembam in dopolnitvam Statuta Javnega zavoda Šport Ljubljana. Sklep je bil sprejet s petimi glasovi za 0 proti od petih navzočih.

**GOSPOD ZORAN JANKOVIĆ**

Gospod Igor Horvat.

**GOSPOD IGOR HORVAT**

Statutarno pravna komisija ni imela pripomb pravne narave. Hvala.

**GOSPOD ZORAN JANKOVIĆ**

Razprava prosim. Ni. Ugotavljam navzočnost. Rezultat navzočnosti: 29.

**Glasovanje poteka O PREDLOGU SKLEPA: Mestni svet Mestne občine Ljubljana daje soglasje k Spremembam in dopolnitvam Statuta Javnega zavoda Šport Ljubljana, ki jih je sprejel Svet Javnega zavoda Šport Ljubljana na 1. seji dne 15. 5. 2023.**

Prosim za vaš glas.

**32 ZA,**

**0 PROTI.**

Hvala, sprejeto.

Gremo na točko 14.

**AD 14. A) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICI REGIONALNE RAZVOJNE AGENCIJE LJUBLJANSKE URBANE REGIJE ZA OBDOBJE OD 1. JANUARJA 2022 DO 31. DECEMBRA 2022 IZ NASLOVA POVEČANEGA OBSEGA DELA**

**B) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORICI REGIONALNE RAZVOJNE AGENCIJE LJUBLJANSKE URBANE REGIJE IN NJENIMA NAMESTNIKOMA**

Predlagam, da obe točki obravnavamo skupaj, glasovanje pa bo potekalo o vsaki točki posebej. Gradivo ste prejeli, prejeli ste poročilo pristojnega odbora. Prosim gospo Lidijo Kovačič, da poda uvodno obrazložitev.

**GOSPA LIDIJA KOVAČIČ**

Spoštovani, pozdravljeni. Svet Regionalne razvojne agencije Ljubljanske urbane regije je na 4. seji dne 21. 2. 2023 sprejel sklep, s katerim je določil višino sredstev namenjenih za delovno uspešnost obeh omenjenih predlogov sklepov ter način kako bodo sredstva izplačana. Javni zavod je predvidel sredstva v svojem finančnem načrtu. Sklepa nimata finančnih posledic za proračun Mestne občine Ljubljana. Hvala.

**GOSPOD ZORAN JANKOVIĆ**

Hvala lepa. Gospa Kovačič, stališče odbora. Darinka Kovačič, da ne bi zdaj obe govorile, tako slučajno. V redu je.

**GOSPA DARINKA KOVAČIČ**

Torej Odbor za lokalno samoupravo je zopet na 3. redni seji obravnaval dva predloga, in sicer predlog Sklepa o soglasju k določitvi dela plače za delovno uspešnost direktorici Regionalne razvojne agencije Ljubljanske urbane regije za obdobje od 1. januar 2020 do 31. december 2022 iz naslova povečan obseg dela. In pod točko b) predlog Sklepa o soglasju k določitvi dela plače za delovno uspešnost direktorici Regionalne razvojne agencije Ljubljanske urbane regije in njenima namestnikoma in sprejel sledeča sklepa. Sklep k točki a): Odbor za lokalno samoupravo podpira sprejem predloga Sklepa o soglasju k določitvi dela plače za delovno uspešnost direktorici Regionalne razvojne agencije Ljubljanske urbane regije za obdobje od 1. januar 2022 do 31. december 2022 iz naslova povečanega obsega dela. Sklep je bil sprejet štirimi glasovi od petih navzočih. In sklep številka 2 pod točko b): Odbor za lokalno samoupravo podpira sprejem predloga Sklepa o soglasju k določitvi dela plače za redno delovno uspešnost za obdobje od 1. januar 2022 do 31. december 2022, direktorici Regionalne razvojne agencije Ljubljanske urbane regije in njenima namestnikoma. Sklep je bil sprejet s štirimi glasovi za od petih navzočih.

**GOSPOD ZORAN JANKOVIĆ**

Hvala lepa. Gospod Igor Horvat.

**GOSPOD IGOR HORVAT**

Hvala za besedo. Statutarno pravna komisija pri 14. točki tako pri alineji a) in b) ni imela pripomb pravne narave. Hvala.

**GOSPOD ZORAN JANKOVIĆ**

Hvala lepa. Gremo v razpravo. Ni. Ugotavljam navzočnost. Rezultat navzočnosti za obe točki: 31.

**Glasovanje poteka O PREDLOGU SKLEPA k točki A): Mestni svet Mestne občine Ljubljana sprejme predlog Sklepa o soglasju k določitvi dela plače za delovno uspešnost direktorici Regionalne razvojne agencije Ljubljanske urbane regije za obdobje od 1. januarja 2022 do 31. decembra 2022 iz naslova povečanega obsega dela.**

Prosim za vaš glas.

**20 ZA,**

**4 PROTI.**

Sprejeto.

**In gremo na glasovanje o točki B): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost za obdobje od 1. januarja 2022 do 31. decembra 2022 direktorici Regionalne razvojne agencije Ljubljanske urbane regije in njenima namestnikoma.**

Prosim za vaš glas.

**21 ZA,**

**4 PROTI.**

Hvala lepa. Sprejeto.

Gremo na točko 15.

**AD 15. A) PREDLOG SKLEPA O SPREMEMBI IN DOPOLNITVI SKLEPA O USTANOVITVI JAVNEGA VZGOJNO-IZOBRAŽEVALNEGA ZAVODA VRTCA VIŠKI VRTCI**

**B) PREDLOG SKLEPA O DOPOLNITVI SKLEPA O USTANOVITVI JAVNEGA VZGOJNO- IZOBRAŽEVALNEGA ZAVODA VRTCA JELKA**

Predlagam, da obe točki obravnavamo skupaj, glasovanje pa bo potekalo o vsaki točki posebej. Gradivo ste prejeli, prejeli ste tudi poročilo pristojnega odbora. Prosim gospo Fabčič za uvodno, kratko obrazložitev.

**GOSPA MARIJA FABČIČ**

Spoštovani. Predlog novelacije obeh odlokov oziroma obeh sklepov je nastal zaradi vpisa, povečanega vpisa otrok v razvojne oddelke in potreb po decentralizaciji teh oddelkov v ljubljanskih vrtcih. Tako da v obeh vrtcih, tako Viških vrtcih kot v Vrtcu Jelka bosta s 1. septembrom začela delovati dva nova oddelka, pri katerih pa moramo povedat tudi, da višje stroške delovanja teh oddelkov financira država. Hvala lepa.

**GOSPOD ZORAN JANKOVIĆ**

Hvala lepa. Gospa Pišljar, prosim za stališče odbora.

**GOSPA KSENIJA PIŠLJAR**

Hvala. Na 4. redni seji smo obravnavali oba predloga in oba sklepa sta bila soglasno sprejeta, torej za vzgojno-izobraževalni zavod Vrtca Viški vrtci in za Vrtec Jelka.

**GOSPOD ZORAN JANKOVIĆ**

Hvala lepa. Gospod Horvat.

**GOSPOD IGOR HORVAT**

Še enkrat hvala za besedo. Tudi pri tej točki Statutarno pravna komisija pri obeh alinejah ni imela pripomb pravne narave. Hvala.

**GOSPOD ZORAN JANKOVIĆ**

Razprava prosim. Ni razprave. Ugotavljam navzočnost. Rezultat navzočnosti: 31.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o spremembi in dopolnitvi Sklepa o ustanovitvi javnega vzgojno-izobraževalnega zavoda Vrtca Viški vrtci.**

Prosim za vaš glas.

**34 ZA,**

**0 PROTI.**

Hvala lepa.

**Glasovanje poteka O PREDLOGU SKLEPA pod točko B): Mestni svet Mestne občine Ljubljana sprejme predlog Sklepa o dopolnitvi Sklepa o ustanovitvi javnega vzgojno-izobraževalnega zavoda Vrtca Jelka.**

Prosim za vaš glas.

**32 ZA,**

**0 PROTI.**

Sprejeto.

Gremo na točko 16.

**AD 16. PREDLOG PROGRAMA IZOBRAŽEVANJA ODRASLIH V MESTNI OBČINI LJUBLJANA ZA OBDOBJE 2023-2025**

Gradivo ste prejeli, prejeli ste tudi poročilo pristojnega odbora. Prosim gospo Fabčič za uvodno obrazložitev.

**GOSPA MARIJA FABČIČ**

Spoštovani. Pred vami so pravzaprav letni programi izobraževanja odraslih za naslednje triletno obdobje. Po Zakonu o izobraževanju odraslih zdaj že tretjič se sprejema letni Program izobraževanja odraslih v Mestni občini Ljubljana, ki ga izvajajo tako javni zavodi kot Mestna uprava v svojih oddelkih in v samem programu in poročilu za pretekla 3 leta, kjer se kaže vsa raznovrstnost programov, se tukaj financirajo ali pa sofinancirajo različni programi, s katerimi se zagotavlja tako večja vključenost odraslih v vseživljenjsko učenje, dvig splošne izobraženosti prebivalcev, tudi višja izobrazbena raven in seveda na koncu koncev večja zaposljivost meščanov. Hvala lepa.

**GOSPOD ZORAN JANKOVIĆ**

Gospa Pišljar, stališče odbora.

**GOSPA KSENIJA PIŠLJAR**

Ja, hvala. Tudi ta predlog Programa izobraževanja odraslih v MOL za obdobje 2023-2025 je bil soglasno sprejet z osmimi glasovi za.

**GOSPOD ZORAN JANKOVIĆ**

Hvala lepa. Gospod Horvat.

**GOSPOD IGOR HORVAT**

Pri 16. točki Statutarno pravna komisija ni imela pripomb pravne narave.

**GOSPOD ZORAN JANKOVIĆ**

Razprava prosim. Gospa Sojar.

**GOSPA MOJCA SOJAR**

Ja, jaz sem ta predlog programa prebirala in ne bom zdaj vsega pohvalila. Mislim lahko bi vse kar je notri napisano tudi v poročilu, ker se Mestna občina Ljubljana veliko ukvarja z izobraževanjem odraslih, sem pa nekaj pogrešala. Notri ni nobene omembe Centra Rog. Ker že od vsega začetka obnove Centra Rog in predstavitve programov, ki bodo noter bodo tam tudi programi za odrasle in me zanima zakaj v tem predlogu programa izobraževanja Center Rog ni nikjer omenjen?

**GOSPOD ZORAN JANKOVIĆ**

Zelo enostavno. V drugo področje spada.

**GOSPA MOJCA SOJAR**

In to je?

**GOSPOD ZORAN JANKOVIĆ**

Poglejte strategijo Roga, pa boste prebrala. Ugotavljam navzočnost po celotni točki: 33.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Programa izobraževanja odraslih v Mestni občini Ljubljana za obdobje 2023-2025.**

Prosim za vaš glas.

**34 ZA,**

**0 PROTI.**

Hvala lepa.

In gremo na današnjo zadnjo točko.

**AD 17. PREDLOG ODLOKA O SPREMEMBAH IN DOPOLNITVAH ODLOKA O ZAZIDALNEM NAČRTU ZA OBMOČJE UREJANJA VI 3/3 BIOTEHNIŠKA FAKULTETA**

Gradivo ste prejeli, prejeli ste tudi poročilo pristojnega odbora. Prosim gospo Konda, da zadnji točki doda svojo utemeljitev.

**GOSPA MAG. KATARINA KONDA**

Ja, lepo pozdravljeni. Še za konec bom predstavila pa predlog Sprememb in dopolnitev zazidalnega načrta za območje urejanja VI 3/3 Biotehniška fakulteta. Naročnik tega je kar Mestna občina Ljubljana, izdelovalec pa Šabec Kalan Šabec Arhitekti. Območje se nahaja na zahodni strani Ljubljane v Četrtni skupnosti Rožnik. V ožjem merilu se vidi, to je južno od pod Večno potjo, pa Jamnikova ulica po PST-ju. Gre za območje v katerem se že nahajajo nekatere zgrajene fakultete. Del območja pa je načrtovan za gradnjo novih. Za območje, območje se nahaja v namenski rabi pretežno v namenski rabi CDI, to so območja namenjena izobraževanju, pa inštitutom. Del je pa tudi namenjen kmetijskim površinam, kjer imajo potem te svoje eksperimentalne vrtove oziroma njive. Drugače je bil zazidalni načrt za to območje že sprejet leta 2004 in takrat je bilo, od takrat so bile zgrajene, torej Biotehniška fakulteta, ti objekti označeni z modro. Kemijska pa računalniška, neizvedeni pa ostajajo garaža, Prirodoslovni muzej Slovenije pa ni, ki je bil takrat, ko smo začeli delat spremembe, se še ni gradil, zdaj se pa že gradi. Predlog za pobudo za spremembo je pač podala Mestna občina Ljubljana pa tudi te fakultete, ker so se pač nekatere potrebe spremenile. Tako, da smo pristopili k izdelavi zazidalnega načrta. Zdaj sam dopolnjen osnutek je že bil obravnavan na mestnem svetu, in sicer marca 2022 leta 2022, javno je bil razgrnjen potem v času 15. 4. do 16. 5. in na podlagi podanih pripomb so se spremenile naslednje vsebine. Dodali so se pogoji gradnje ker se to območje, to je tukaj označeno se nahaja ob območju, ki je ena od variant koridorjev poteka povezovalne tovorne proge Brezovica - Vižmarje in zato so nam pač podali pogoje, da je treba zagotoviti vse potrebne proti hrupne in proti vibracijske ukrepe na objektih. Potem tukaj na samo objektu garaže se je, za vse objekte se je dodalo določilo za izvedbo zelenih streh, razen za garažo, kjer na strehi dopuščamo parkirišče. Potem se pa je potem popravila kvota, zgornja kvota venca in sicer 4,5 m nad kvoto pločnika ob Večni poti, da ne bo previsok, dodala, se je pa tudi možnost povezave z živalskim vrtom. Na tej cesti C7 se je namesto pločnika, da se izvede mešana površina za pešce in kolesarje, to je tisto območje teh japonskih češenj, potem se je pa tudi dodalo določilo glede ozelenitve parkirnih mest, ker prej, to star akt tega ni imel, pa zagotavljanje parkirnih mest za kolesa. To je pač ta zazidalna situacija, sama po sebi ni toliko enih sprememb gabaritov objektov, gre bolj za neke take funkcijske dopolnitve. Prerezi, pa ena taka shematski prostorski prikaz. Hvala.

**GOSPOD ZORAN JANKOVIĆ**

Hvala lepa. Gospod Koželj, stališče odbora prosim.

**GOSPOD PROF. JANEZ KOŽELJ**

Spoštovani župan, spoštovane svetnice in svetniki. Spoštovane kolegice in kolegi. Odbor je sprejel sklep, da podpira spremembe in dopolnitve Odloka o zazidalnem načrtu za območje urejanja, to sem se ga že zelo zapomnil VI 3/3 Biotehniška fakulteta in predlaga mestnemu svetu, da te spremembe in dopolnitve sprejmete, in to s petimi glasovi za od petih navzočih v upanju seveda, da bo to kaj pomagalo, da se po 20 letih vsaj kakšni ključni projekti za razvoj tega območja tudi res izvedejo. Hvala lepa.

**GOSPOD ZORAN JANKOVIĆ**

Hvala lepa. Gospod Horvat, stališče Statutarno pravne komisije.

**GOSPOD IGOR HORVAT**

Hvala gospod župan še enkrat za besedo. Tudi pri 17. točki Statutarno pravna komisija ni imela pripomb pravne narave.

**GOSPOD ZORAN JANKOVIĆ**

Potem pomeni, da vsi dobro delajo, ker ni pripomb na tem delu. Ker k predlogu odloka ni bil vložen noben amandma ni razprave, prehajamo na glasovanje. Ugotavljam navzočnost: 33.

**Glasovanje poteka O PREDLOGU SKLEPA: Mestni svet MOL sprejme predlog Odloka o spremembah in dopolnitvah Odloka o zazidalnem načrtu za območje urejanja VI 3/3 Biotehniška fakulteta.**

Prosim za vaš glas.

**34 ZA,**

**0 PROTI.**

S tem na žalost sejo zaključujem. A ni še kakšne točke, ko smo zdaj prišli v formo? Želim vam lep popoldne, dober tek kdor gre na kosilo ali večerjo in uživajte v druženju. Pa lepe počitnice do septembra.

-----------------------------------------------------------------KONEC POSNETKA ŠT. 20230626­\_184252